text:
Engero
Chapter 10
1 Engero za Sulemaani. Omwana ow'amagezi asanyusa kitaawe: Naye omwana omusirusiru anakuwaza nnyina.
2 Obugagga obw'obubi tebuliiko kye bugasa: Naye obutuukirivu buwonya mu kufa.
3 Mukama taalekenga mmeeme ya mutuukirivu okufa enjala: Naye okwegomba kw'ababi akusindika eri.
4 Ayavuwala oyo akola n'omukono oguddiridde: Naye omukono gw'abanyiikivu guleeta obugagga.
5 Akungulira mu kyeya mwana wa magezi: Naye oyo eyeebakira mu biro eby'okukunguliramu ye mwana akwasa ensonyi.
6 Emikisa giba ku mutwe gw'omutuukirivu: Naye ekyejo kibikka ku kamwa k'ababi.
7 Ekijjukizo ky'omutuukirivu kirina omukisa: Naye erinnya ly'ababi lirivunda.
8 Alina omutima ogw'amagezi anakkirizanga ebiragiro: Naye omubuyabuya aligwa.
9 Atambulira mu bugolokofu ye atambula emirembe: Naye akyamya amakubo ge alimanyibwa.
10 Atemya eriiso eleeta ennaku: Naye omusirusiru omubuyabuya aligwa.
11 Akamwa k'omutuukirivu nsulo ya bulamu: Naye ekyejo kibikka ku kamwa k'ababi.
12 Okukyawa kuleeta ennyombo: Naye okwagala kubikka ku byonoono byonna.
13 Mu mimwa gy'oyo alina okwawula mulabikamu amagezi: Naye omuggo gwa mabega g'oyo abulwa okutegeera.
14 Ab'amagezi batereka okumanya: Naye akamwa k'omusirusiru kwe kuzikirira okutavaawo.
15 Ebintu eby'omugagga kye kibuga kye eky'amaanyi: Abaavu okuzikirira kwabwe bwavu bwabwe.
16 Omulimu ogw'omutuukirivu guleeta bulamu; Ekyengera eky'omubi kireeta kwonoona.
17 Oyo ali mu kkubo ery'obulamu assaayo omwoyo eri okubuulirirwa: Naye oyo aleka okunenyezebwa akyama.
18 Oyo akisa okukyawa wa mimwa gya bulimba; N'oyo awaayiriza musirusiru.
19 Mu lufulube lw'ebigambo temubula kusobya: Naye oyo aziyiza emimwa gye akola eby'amagezi.
20 Olulimi lw'omutuukirivu ffeeza nnonde: Omutima gw'ababi tegugasa nnyo.
21 Emimwa gy'omutuukirivu giriisa bangi: Naye abasirusiru bafa olw'okubulwa okutegeera.
22 Omukisa gwa Mukama gwe gugaggawaza, So tagatta buyinike bwonna wamu nagwo.
23 Okukola obubi muzannyo gwa musirusiru: Era bwe gatyo amagezi bwe gabeera eri omuntu alina okutegeera.
24 Omubi ky'atya kirimujjira: N'ekyo abatuukirivu kye beegomba balikiweebwa.
25 Empewo ez'akazimu bwe ziyita, kale omubi nga takyaliwo: Naye omutuukirivu musingi gwa lubeerera.
26 Ng'omwenge omukaatuufu bwe gugira amannyo, era ng'omukka bwe gugira amaaso, N'omugayaavu bw'agira bw'atyo abo abamutuma.
27 Okutya Mukama kuwangaaza: Naye emyaka gy'ababi girisalibwako.
28 Essuubi ery'abatuukirivu liriba ssanyu: Naye okusuubira kw'ababi kulizikirira.
29 Ekkubo lya Mukama kigo eri omugolokofu; Naye kuzikirira eri abo abakola ebitali bya butuukirivu.
30 Omutuukirivu tajjululwenga ennaku zonna: Naye ababi tebalibeera mu nsi.
31 Akamwa k'omutuukirivu kazaala amagazi: Naye olulimi olubambaavu lulimalibwawo.
32 Emimwa gy'omutuukirivu gigaanyi ebikkirizibwa: Naye omumwa gw'ababi gwogera bubambaavu.


c: text/html

text:
Zabbuli
Chapter 99
1 Mukama afuga; amawanga gakankane; Atuula wakati wa bakerubi; ensi esagaasagane.
2 Mukama mukulu mu Sayuuni; Era ali waggulu okusinga amawanga gonna.
3 Batendereze erinnya lyo ekkulu era ery'entiisa. Ye mutukuvu.
4 Era amaanyi ga kabaka gaagala omusango ogw'ensonga; Ggwe onyweza obutuukirivu, Otuukiriza omusango n'obutuukirivu mu Yakobo.
5 Mumugulumizenga Mukama Katonda waffe, Era musinzizenga ku ntebe y'ebigere bye: Ye mutukuvu.
6 Musa ne Alooni mu bakabona be, Ne Samwiri mu abo abakoowoola erinnya lye; Baakaabira Mukama, n'abayitaba.
7 Yayogerera nabo mu mpagi ey'ekire: Baakwata bye yategeeza; n'ekiragiro kye yabawa.
8 Wabaddamu, ai Mukama Katonda waffe: Wali Katonda abasonyiwa, Newakubadde nga wabawalana eggwanga olw'ebikolwa byabwe.
9 Mumugulumizenga Mukama Katonda waffe, Musinzizenga ku lusozi lwe olutukuvu; Kubanga Mukama Katonda waffe mutukuvu.

robotstxt: allowed

filter: keep


text:
Essuula 2
1 Awo oluvannyuma, emyaka bwe gyayitawo kkumi n'ena, nalinnya e Yerusaalemi wamu ne Balunabba ne ntwala ne Tito.
2 Nalinnyayo lwa kubikkulirwa; ne mbanjulira enjiri, gye mbuulira mu b'amawanga, naye mu kyama eri abo abaatenderezebwa, mpozzi nneme okugenderanga obwereere oba nga ŋŋenze.
3 Naye newakubadde Tito eyali awamu nange, eyali Omuyonaani, teyawalirizibwa kukomolebwa:
4 naye olw'ab'oluganda ab'obulimba abaayingizibwa mu kyama, abaayingira mu kyama okuketta eddembe lyaffe lye tulina mu Kristo Yesu, okututeeka mu buddu:
5 abo tetwabagonderako ssaawa n'emu okufugibwa bo; amazima g'enjiri ganywerenga gye muli.
6 Naye abaatenderezebwa okuba abakulu (nga bwe bali kye kimu gye ndi; Katonda tasosola mu bantu) abaatenderezebwa aze tebannyongerako kintu:
7 naye mu ngeri endala, bwe baalaba nga nnateresebwa enjiri y'abo abatali bakomole, nga Peetero ey'abakomole
8 (kubanga eyakolera Peetero olw'obutume bw'abakomole ye yakolera nange olw'ab'amawanga);
9 era bwe baategeera ekisa kye nnaweebwa, Yakobo ne Keefa ne Yokaana, abaatenderezebwa okuba empagi, ne batuwa omukono ogwa ddyo ogw'okussa ekimu nze ne Balunabba, ffe tugende eri ab'amawanga, bo bagende eri abakomole;
10 kyokka, tujjukirenga abaavu; ekyo n'okunyiikira kye nnanyiikirira ennyo okukikolanga.
11 Naye Keefa bwe yajja e Antiyokiya, nnamuwakanya nga tulabagana amaaso n'amaaso, kubanga yali mukyamu ddala.
12 Kubanga olubereberye abantu nga tebannaba kujja kuva wa Yakobo, yalyanga n'ab'amawanga: naye bwe bajja, ne yeeyawula n'abaawukanako, ng'atya abakomole.
13 Era n'Abayudaaya abalala bonna ne bakuusakuusa wamu naye; ne Balunabba n'okuwalulwa n'awalulwa obukuusa bwabwe.
14 Naye bwe nnalaba nga tebaakwata kkubo ggolokofu mu mazima g'enjiri, ne ŋŋambira Keefa mu maaso gaabwe bonna nti Obanga ggwe bw'oli Omuyudaaya ogoberera empisa z'ab'amawanga ezitali za Kiyudaaya, owaliriza otya ab'amawanga okugobereranga empisa z'Ekiyudaaya?
15 Ffe Abayudaaya ab'obuzaaliranwa abatali ba mu b'amawanga abalina ebibi,
16 naye bwe tumanyi ng'omuntu taweebwa butuukirivu lwa bikolwa bya mateeka wabula olw'okukkiriza Yesu Kristo, era naffe twakkiriza Kristo Yesu, tulyoke tuweebwe obutuukirivu olw'okukkiriza Kristo, naye si lwa bikolwa bya mateeka: kubanga olw'ebikolwa eby'amateeka tewali alina omubiri aliweebwa obutuukirivu.
17 Naye bwe twayagala okuweebwa obutuukirivu mu Kristo, oba nga twalabibwa naffe okuba n'ebibi, kale Kristo muweereza wa kibi? Kitalo.
18 Kubanga bwe nzimba nate bye nnasuula, nneeraga nzekka okuba omwonoonyi.
19 Kubanga olw'amateeka nnafa ku mateeka, ndyoke mbe omulamu eri Katonda.
20 Nnakomererwa wamu ne Kristo; naye ndi mulamu; si ku bwange nate, naye Kristo ye mulamu mu nze: era obulamu bwe nnina kaakano mu mubiri, mbulina lwa kukkiriza Omwana wa Katonda eyanjagala ne yeewaayo ku lwange.
21 Ssidibya kisa kya Katonda: kubanga obutuukirivu bwe buba mu mateeka, nga Kristo yafiira bwereere.


text:
Yobu Job
Chapter 32
1 Awo abasajja abo abasatu ne baleka okuddamu Yobu, kubanga yaii mutuukirivu mu maasoge ye.
2 Awo obusungu bwa Eriku, mutabani wa Balakeri Omubuzi, ow'omu kika kya Laamu ne bulyoka bubuubuuka eri Yobu, kubanga yeeyita mntuukirivu so si Katonda.
3 Era obusungu bwe ne bubuubuuka n'eri mikwano gye bonsatule kubanga tebaalaba kya kuddamu, naye ne basalira Yobu okumusinga.
4 Era Eriku yali alindiridde okwogera ne Yobu, kubanga waaliwo abaamusinga obukulu.
5 Awo Eriku bwe yalaba nga mu kamwa k'abasajja abo abasatu temuli kya kuddamu, obusungu bwe ne bubuubuuka.
6 Awo Eriku mutabani wa Balakeri Omubuzi n'addamu n'ayogera nti Nze ndi muto, nammwe muli bakadde nnyo; Kyennavudde nzibiikiriza ne ssaŋŋanga kubalaga kye ndowooza.
7 Njogedde nti Ennaku ze zandyogedde, Olufulube lw'emyaka lwandiyigirizza amagezi.
8 Naye waliwo omwoyo mu bantu, N'omukka gw'Omuyinza w'ebintu byonna gubawa okutegeera.
9 Abakulu si be bagezi, So n'abakadde si be bategeera emisango.
10 Kyenvudde njogera nti Mumpulire; Era nange naalaga kye ndowooza.
11 Laba, nnindiridde ebigambo byammwe, Mpulirizza ensonga zammwe, Nga munoonya bye muba mwogera.
12 Weewaawo, nteze okutu eri mmwe, Era, laba, nga tewali asinze Yobu, Newakubadde azzeemu ebigambo bye ku mmwe.
13 Mwekuume muleme okwogera nti Tulabye amagezi; Mpozzi Katonda ayinza okumuwangula, si bantu:
14 Kubanga ebigambo bye tabyolekezza nze; So ssiimuddemu na kwogera kwammwe.
15 Basamaaliridde, tebakyayanukula: Tebalina kigambo kya kwogera.
16 Nange naalindirira, kubanga teboogera, Kubanga bayimirira buyimirizi nga tebakyayanukula?
17 Era nange naayanukula ebyange, Era nange naalaga kye ndowooza.
18 Kubanga njijudde ebigambo; Omwoyo gwange oguli mu nze gumpaliriza.
19 Laba, olubuto lwange luliŋŋanga omwenge ogutaliiko we gufulumira; Ng'amaliba amaggya lwagala okwabika.
20 Naayogera ndyoke mpeereweere; Naayasama emimwa gyange ne nziramu.
21 Nkwegayiridde, nneme okusosola mu bantu eri omuntu yenna; So ssiiwe muntu yenna mannya ganyumiikiriza.
22 Kubanga simanyi kuwa mannya ganyumiikiriza; Omutonzi wange yandinziyeewo mangu.


text:
Danyeri
Chapter 8
1 Mu mwaka ogw'okusatu mu mirembe gya Berusazza kabaka okwolesebwa ne kunjijira, nze Danyeri, okuddirira okwo okwasooka okunjijira.
2 Ne ndaba mu ebyo ebyanjolesebwa: ne kiba bwe kiti; bwe nnalaba nali mu lubiri lw’e Susani, oluli mu ssaza Eramu: ne ndaba mu ebyo ebyanjolesebwa, era nnali ku mugga Ulaayi.
3 Ne ndyoka nnyimusa amaaso gange, ne ndaba, era, laba, endiga ensajja eyalina amayembe abiri n'eyimirira ku mabbali g'omugga: n'amayembe ago abiri gaali mawanvu: naye erimu lyasinga linnaalyo, era eryasinga lye lyaddirira okumera.
4 Ne ndaba endiga ensajja ng'esindika eri ebugwanjuba, n'eri obukiika obwa kkono, n'eri obukiika obwa ddyo: so mpaawo nsolo ezaayinza okuyimirira mu maaso gaayo, era mpaawo eyayinza okuwonya mu mukono gwayo: naye yakolanga nga bwe yayagalanga, ne yeegulumiza.
5 Bwe nnali nkebera, laba, embuzi ensajja n'eva ebugwanjuba n'ejja ng'eyita kungulu ku nsi yonna, n'etetuuka ku ttaka: era embuzi yalina ejjembe eryalabika ennyo wakati w'amaaso gaayo.
6 N'ejjira endiga ensajja eyalina amayembe abiri, gye nnalaba ng'eyimiridde ku mabbali g'omugga, n'egifubutukira amaanyi gaayo nga gagiralusizza.
7 Ne ngiraba ng'esemberedde endiga ensajja, n’egisunguwalira, n'ekuba endiga ensajja, n'emenya amayembe gaayo abiri: so n'endiga ensajja teyaliimu maanyi okuyimirira mu maaso gaayo: naye n'egimegga wansi, n'egisambirira, era mpaawo eyayinza okuwonya endiga ensajja mu mukono gwayo.
8 Embuzi ensajja ne yeegulumiza nnyo: era mu maanyi gaayo ago, ejjembe lyayo ekkulu mwe lyamenyekera: ne mu kifo kyalyo ne mumera ana agaalabika ennyo agaatunuulira empewo ennya ez'omu ggulu.
9 Ne mu limu mu ago ne auva ejjembe ettono, eryafuuka eddene ennyo, nga lyolekedde obukiika obwa ddyo, n'eri obuvanjuba, n'eri ensi ey'ekitiibwa.
10 Ne lifuuka eddene, n'okutuuka eri eggye ery'omu ggulu: n'eby'omu ggye ebimu n'emmunyeenye ezimu ne libisuula wansi, ne libisambirira.
11 Weewaawo, lyekuza lyokka, era n'okutuuka eri omukulu w'eggye: ne limuggyako ekiweebwayo ekyokebwa eky'ennaku zonna, n'ekifo eky'awatukuvu we ne kisuulibwa.
12 N'eggye ne liweebwayo eri eryo awamu n'ekiweebwayo ekyokebwa eky'ennaku zonna olw'okwonoona: ne lisuula amazima wansi: ne likola nga bwe lyagala ne liraba omukisa.
13 Ne ndyoka mpulira omutukuvu ng'ayogera: n'omutukuvu omulala n'agamba oyo eyali ayogedde, nti Ebikwolesebwa eby'oku kiweebwayo ekyokebwa eky'ennaku zonna birituusa wa okubaawo, n'okwonoona okuzisa, okuwaayo awatukuvu era n'eggye okusambirirwa n'ebigere?
14 N'aŋŋamba nti Birituusa amakya n'amawungeera enkumi bbiri mu bisatu: awatukuvu ne walyoka walongoosebwa.
15 Awo, nze, ye nze Danyeri, bwe nnamala okulaba ebyanjolesebwa ebyo, ne ndyoka nnoonya okubitegeera: era, laba, ne wayimirira mu maaso gange ekifaananyi ng'eky'omuntu.
16 Ne mpulira eddoboozi ly'omuntu wakati w'emitala w'omugga Ulaayi, eryakoowoola, ne ligamba nti Gabulyeri, tegeeza omusajja oyo ebimwolesebwa.
17 Awo n’asembera we nnali nnyimiridde: era bwe yajja, ne ntya, ne nvuunama amaaso gange: naye n'aŋŋamba nti Tegeera, ggwe omwana w'omuntu: kubanga ebyolesebwa bya kiseera kya nkomerero.
18 Awo, bwe yali ayogera nange, ne nneebaka otulo tungi nga nvuunama amaaso gange: naye n'ankomako, n'annyimiriza.
19 N'ayogera nti Laba, naakutegeeza ebiribaawo mu kiseera eky'enkomerero eky'okunyiigiramu: kubanga bya kiseera kya nkomerero ekyateekebwawo.
20 Endiga ensajja gy'olabye ebadde n'amayembe abiri, be bakabaka ab'Obumeedi n'Obuperusi.
21 N'embuzi ensajja ey'ekikuzzi ye kabaka w'e Buyonaani: n'ejjembe eddene eriri wakati w'amaaso gaayo ye kabaka ow'olubereberye.
22 N'eryo erimenyese ne mu kifo kyalyo ne muyimirira ana, obwakabaka buna buliva mu ggwanga, buliyimirira, naye nga tebulina buyinza bw'oyo.
23 Ne mu kiseera eky'enkomerero eky'obwakabaka bwabwe, aboonoonyi nga batuukiridde, kabaka ow'amaaso amakambwe, era ategeera ebigambo eby'ekyama, aliyimirira.
24 N'obuyinza bwe buliba bungi, naye si lwa buyinza bwe ye: era alizikiriza kitalo, era aliraba omukisa, era alikola by'alyagala: era alizikiriza ab'amaanyi n'abantu abatukuvu.
25 Era olw'amagezi ge alyeza enkwe mu mukono gwe: era alyegulumiza mu mutima gwe, era alizikiriza bangi nga balowooza nga mirembe: era aliyimirira okulwanyisa omulangira w'abalangira: naye alimenyeka awatali ngalo.
26 Era ebikwolesebwa eby'amakya n'amawungeera ebibuuliddwa bya mazima: naye ggwe bikka ku bikwolesebwa: kubanga bya nnaku eziri ewala.
27 Nange Danyeri ne nzirika, ne ndwala okumala ennaku si nnyingi; ne ndyoka ngolokoka, ne nkola emirimu gya kabaka: ne nneewuunya ebyanjolesebwa, naye mpaawo eyabitegeera.


text:
Isaaya
Chapter 58
1 Yogerera waggulu, tota, yimusa eddoboozi lyo ng'ekkondeere, obuulire abantu bange okusobya kwabwe, n'ennyumba ya Yakobo ebibi byabwe.
2 Naye bannoonya bulijjo, era basanyuka okumanya amakubo gange: ng'eggwanga eryakolanga eby'obutuukirivu, ne bataleka kiragiro kya Katonda waabwe, bansaba ebiragiro eby'obutuukirivu; basanyuka okusemberera Katonda.
3 Lwaki ffe okusiiba, bwe boogera, naawe n'otolaba? lwaki ffe okubonyaabonya obulamu bwaffe, naawe n'otokissaako mwoyo? Laba, ku lunaku olw'okusiiba kwammwe kwe mulabira essanyu lyammwe mmwe, n'emirimu gyammwe gyonna nga mukoze n'amaanyi.
4 Laba, musiibira ennyombo n'okuwakana, n'okukuba ekikonde eky'ettima: temusiiba leero bwe mutyo n'okuwuliza ne muwuliza eddoboozi lyammwe mu ggulu.
5 Okusiiba kwe nnalonda bwe kufaanana bwe kutyo? Olunaku omuntu lw'abonyezabonyezaako obulamu bwe? Kwe kukutamya omutwe ng'olulago, n'okwaliira ebibukutu n'evvu wansi we? ekyo ky'onooyita okusiiba, era olunaku Mukama lw'asiima?
6 Kuno si kwe kusiiba kwe nnalonda? okusumulula ebisiba eby'ekyejo, okufunduukulula emigwa egy'ekikoligo, n'okuteera ddala abajoogebwa, era mumenye buli kikoligo?
7 Si kugabira bayala emmere yo, n'oleeta abaavu abagobebwa mu nnyumba yo? bw'olabanga ali obwereere n'omwambaza; n'oteekisa mubiri gwo ggwe?
8 Kale omusana gwo ne gulyoka gusala ng'emmambya, n'okuwona kwo ne kwanguwa okujja: n'obutuukirivu bwo bulikukulembera; ekitiibwa kya Mukama kye kirikusemba.
9 N'olyoka oyita Mukama n'ayitaba; olikaaba naye alyogera nti Nze nzuuno. Bw'onoggya wakati wo ekikoligo, okulaga olunwe, n'okwogera obubi;
10 n'omuggirawo omuyala obulamu bwo, n'okkusa obulamu obubonyaabonyezebwa; kale omusana gwo ne gulyoka guviirayo mu kizikiza, n'ekifu kyo kiriba ng'ettuntu:
11 era Mukama anaakuluŋŋamyanga ennaku zonna, n'akkusa obulamu bwo mu bifo ebikalu n'anyweza amagumba go; naawe onoobanga ng'olusuku olufukirirwa amazzi era ng'oluzzi lw'amazzi olutaggwaamu mazzi.
12 N'abo abalikuvaamu balizimba ebifo eby'edda ebyazika: olizza emisingi egy'emirembe emingi: era oliyitibwa nti Muzibi wa kituli, Muzza wa makubo ga kutuulamu.
13 Bw'onookyusanga ekigere kyo okuva ku ssabbiiti obutakolanga by'oyagala ggwe ku lunaku lwange olutukuvu; ssabbiiti n'ogiyita essanyu, olunaku lwa Mukama olutukuvu olw'ekitiibwa; n'ogissangamu ekitiibwa, nga tokwata makubo go ggwe, so nga tonoonya by'oyagala ggwe, era nga toyogera bigambo byo ggwe:
14 kale n'olyoka osanyukira Mukama; nange ndikwebagaza ku bifo ebigulumivu eby'ensi; era ndikuliisa obusika bwa Yakobo kitaawo: kubanga akamwa ka Mukama ke kakyogedde.


text:
Ekyamateeka
Chapter 27
1 Awo Musa n'abakadde ba Isiraeri, ne balagira abantu, nga boogera nti Mwekuumenga ekiragiro kyonna kye mbalagira leero.
2 Kale olulituuka ku lunaku olwo lwe mulisomoka Yoludaani okuyingira mu nsi Mukama Katonda wo gy'akuwa, olyesimbira amayinja amanene, n'ogasiigako ennoni:
3 era oliwandiika ku go ebigambo byonna eby'amateeka gano, bw'olimala okusomoka; olyoke oyingire mu nsi Mukama Katonda wo gy'akuwa, ensi ekulukuta amata n'omubisi gw'enjuki, nga Mukama, Katonda wa bajjajja bo, bwe yakusuubiza.
4 Awo olulituuka bwe muliba nga musomose Yoludaani; ne mulyoka musimba amayinja gano, ge mbalagira leero, ku lusozi Ebali, n'ogasiigako ennoni.
5 Era olizimbira eyo ekyoto kya Mukama Katonda wo, ekyoto eky'amayinja: togayimusangako kintu kya kyuma.
6 Ekyoto kya Mukama Katonda wo onookizimbyanga amayinja agatali mateme: era okwo kw'onooweeranga ebiweebwayo ebyokebwa eri Mukama Katonda wo:
7 era onoosalanga ebiweebwayo olw'emirembe, n'oliiranga eyo; era onoosanyukiranga mu maaso ga Mukama Katonda wo.
8 Era oliwandiikira ddala bulungi ku mayinja ago ebigambo byonna eby'amateeka gano.
9 Awo Musa ne bakabona Abaleevi ne bagamba Isiraeri yenna nti Musirike, muwulire, ggwe Isiraeri; leero ofuuse eggwanga lya Mukama Katonda wo.
10 Kyonoovanga ogondera eddoboozi lya Mukama Katonda wo, n'okolanga ebiragiro bye n'amateeka ge, bye nkulagira leero.
11 Awo Musa n'akuutiira abantu ku lunaku olwo, ng'ayogera nti
12 Bano be baliyimirira ku lusozi Gerizimu okusabira abantu omukisa nga mumaze okusomoka Yoludaani; Simyoni, ne Leevi, ne Yuda, ne Isakaali, ne Yusufu, ne Benyamini:
13 era bano be baliyimirira ku lusozi Ebali olw'okukolima; Lewubeetu; Gaadi, ne Aseri, ne Zebbulooni; Ddaani, ne Nafutaali.
14 Kale Abaleevi baliddamu ne bagamba abasajja bonna aba Isiraeri n'eddoboozi ddene nti
15 Akolimirwe omuntu akola ekifaananyi ekyole oba ekifumbe, eky'omuzizo eri Mukama; omulimu gw'engalo z'omukozi, n'akisimba mu kyama. Abantu bonna ne baddamu ne bagamba nti Amiina.
16 Akolimirwe oyo anyooma kitaawe oba nnyina. Abantu bonna ne bagamba nti Amiina.
17 Akolimirwe oyo ajjulula ensalo ya muliraanwa we. Abantu bonna ne bagamba nti Amiina.
18 Akolimirwe oyo akyamya omuzibe w'amaaso okuva mu kkubo. Abantu bonna ne bagamba nti Amiina.
19 Akolimirwe oyo akyamya ensonga eya munnaggwanga n'atalina kitaawe ne nnamwandu. Abantu bonna ne bagamba nti Amiina.
20 Akolimirwe oyo asula ne mukazi wa kitaawe; kubanga abikkudde olukugiro lwa kitaawe. Abantu bonna ne bagamba nti Amiina:
21 Akolimirwe oya asula n'ensolo yonna yonna. Abantu bonna ne bagamba nti Amiina.
22 Akolimirwe oyo asula ne mwannyina, muwala wa kitaawe oba muwala wa nnyina. Abantu bonna ne bagamba nti Amiina.
23 Akolimirwe oyo asula ne mukoddomi we. Abantu bonna ne bagamba nti Amiina.
24 Akolimirwe oyo akuba muliraanwa we mu kyama. Abantu bonna ne bagamba nti Amiina.
25 Akolimirwe oyo alya empeera olw'okuttisa omuntu ataliiko musango. Abantu bonna ne bagamba nti Amiina.
26 Akolimirwe oyo atanyweza bigambo by’amateeka gano okubikolanga. Abantu bonna ne bagamba nti Amiina.


text:
Bya KIZITO MUSOKE
WUUNO Omuddugavu eyasooka okuzimba essundiro ly’amafuta mu Mityana ne Mubende ng’annyonyola engeri gye yatetenkanyangamu okukola ssente n’agaggawala.
Joseph Nkata Ssekitooleko, 84, omutuuze w’e Kiweesa e Mityana, annyonnyola bw’ati; “Nnazaalibwa mu 1930, nga bazadde bange be bagenzi Zephania Nkata ne Riza Nakayiza abaabeeranga ku kyalo Buzibazzi mu ggombolola y’e Banda e Busujju, nga baali balunzi ba nte.
Emisomo nagitandikira Kasaka P/S e Gomba, oluvannyuma ne nneegatta ku Mityana Junior. Neeyunga ku ttendekero ly’abapunta b’ettaka erya Survey Training Institute (kati awali Barracks y’e Katabi) ne nkuguka mu by’okupunta ettaka.
Mu ttendekero namalayo emyaka etaano era olw’okuyita obulungi Abazungu bansigaza okuyamba ku mirimu egikolebwa.
Mu 1956 ofiisi y’ebyettaka lya mayiro, yasalawo okussa ofiisi mu bitundu ebyenjawulo okwekendeezaako obuyinza n’okwanguyiza abantu emirimu gy’ekitongole, era ofiisi z’e Mubende, baasalawo okuziteeka e Mityana.
Naweerezebwa e Mityana ne tuggulawo ofiisi z’ettaka, nga nkolera wansi w’Abazungu.
Omulimu gwaffe gwali gwa kutereeza mayiro z’abantu nga tupima ettaka okuzuula buli muntu w’asaliza.
Nagukolera emyaka 10 okutuuka mu 1966 ate ne banzizaayo okukolera ku kitebe e Ntebe kuba Abazungu baali bazzeeyo, nga waliwo obwetaavu bw’abakugu.
Kyokka mbeera naakaddayo, e Mmengo ne balanga nga baagala abakozi abalina obumanyirivu okukola mu kitongole ky’ebyettaka era ne nsaba.
Essundiro ly’amafuta erya Gapco, Ssekitooleko lye yazimba mu kibuga Mityana.
Ekyansikiriza okusaba, Gavumenti ya wakati baali bansasula 600/- omwezi ate nga e Mmengo bagaba 850/-.
Ekitongole kino e Mmengo kyali kitandikiddwawo Okulabirira ettaka lya Crown Land, gavumenti y’Abangereza lye yali yaakaddiza Mmengo. Twagezesebwa ne mpitamu ne ntandika okukola.
Kyokka waayita ekiseera kitono Gavumenti ya Obote n’erumba Mmengo era ebyaddirira kuwera Bwakabaka. Gavumenti ya Obote bantwala n’ebiwandiiko byonna ne bampa buto omulimu e Ntebe.
Nakolerayo ekiseera kitono ne nsaba ndekulire, nga nkizudde nti abantu abakola emirimu gya bulijjo bafuna ssente okutusinga.
NTANDIKA ESSUNDIRO LY’AMAFUTA ERYASOOKA E MUBENDE
Mu 1956 nnagula ettaka lya yiika bbiri ku kyalo Kiweesa abamu we bayita e Wabigalo e Mityana.
Mu 1958 Abazungu aba kkampuni ya ESO baatuuka mu kitundu nga banoonya ekifo we basobola okuteeka essundiro ly’amafuta ery’omulembe.
Waliwo eyampa amagezi ne nkubisa ekyapa ku ttaka lyange fuuti 100 ku 100 ne nkibalaga kuba ke kaali akakwakkulizo akakulu.
Bano baampeerako 14,400/- ez’okuzimba essundiro era nga nnina okuzisasula mu myaka 10.
Nafuna abasingasinga abaazimba essundiro lino, nga bantwalako 10,000/-.
Bwe lyaggwa Abazungu bampanga amafuta nga ku buli galani, bandekerako 20/- ng’amagoba.
Essundiro lino naliteekamu mukyala wange Nalongo Beatrice Nanziri gwe nnali nawasa mu 1957.
Emyaka 10 bwe gyaggwaako ne nsasula ebbanja era essundiro ne lifuuka lyange ng’era bwe nannyukanga akawungeezi nga nzija ne tukola ne mukyala wange.
Nga nnaakafuna essundiro ly’amafuta lino, ate abakungu ba Gavumenti, bajja nga banoonya ekifo we bayinza okuteeka “service station,” y’amasannyalaze.
Nnawaayo ettaka lyange ne bagiteekako ne mbawa liizi ya myaka 49. Ekifo kino kati kye kigabirira amasannyalaze mu bitundu okuli Mityana, Kabulassoke, Hoima n’awalala.
Tugenda okufuna obwetwaze mu 1962 nnali nvuga mmotoka ekika kya Volks Wagon Beatle.
NEENYIGIRA MU BY’OBULIMI
Bwe nnalekulira omulimu gwa Gavumenti mu 1967, waliwo Omuyindi eyali akoze akuuma k’emmwaanyi mu Ttamu, era natandika okugula emmwaanyi nga nzimuwa.
Nnakola ssente nga buli mwezi nfuna amagoba ga 4,500/-. Nagula yiika 118 ku kyalo Serinnya e Busujju ne nsibako faamu gye natuuma Serinnya Mixed Farm.
Nagattako okulima era teruba kubeera lutalo olwaleeta gavumenti eno mu buyinza kundiira nte zange, singa na kati nkyazirina.
Mu 1969, bannange abaali bakola mu butale bwa nalubabwe bampa amagezi ngule loole enaatambuzanga abantu mu butale, kyokka bwe najja mu kibuga ate kwe kusanga tulakita ku Seventh
Street ezirima.
Abasajja bammatiza ngule tulakita ku 49,000/- kyokka nga bwe nsasulako 10,000/- bagimpa.
Tulakita baagimpa ne ntandika okugipangisa Abayindi nga bwe bagirimisa, okutuusa lwe bampa amagezi nti Gavumenti yali epangisatulakita ezirima e Namalere.
Eno nagitwalayo era yalimirayo sizoni bbiri, zokka, ssente ze baali bagibanjaako ne nzimalayo. Mu 1979 nnali nnina tulakita nnya.
Mu 1969 Abazungu bantwala e Nairobi ne nnyongera okukuguka mu by’amafuta, eno navaayo nguze n’ebyuma eby’omulembe.
Nasalawo okuzimba essundiro eddala mu 1969 mu kibuga Mityana era weeriri. Mu 1974 nazimba amaka ga kalina ku kyalo Kiweesa. Mu kugaggulawo, kalidinaali Emmanuel Nsubuga ye yali omugenyi omukulu.
Mu kiseera kino olw’okuba nkaddiye, essundiro lyange ekkadde nnalipangisa kkampuni ya Oil Libya.
Essundiro eddala, liri mu kibuga Mityana, nga liddukanyizibwa muwala wange omukulu, Jesca Sekitooleko.
Faamu kuliko mutabani wange agikozesa, kyokka nga nagaana okutunda ku ttaka lino, era ne tulakita emu ekyaliwo.
EBINNYAMBYE OKUGAGGAWALA
1 Ntambula n’omulembe era buli kintu ekipya ekijja, nsooka kunoonya ngeri gye nkifunamu.
2 Nagaana okukola omulimu ogumu, wadde nalina omulimu gwa gavumenti, era nasigala nkola ogw’amafuta, nga nze nasooka okukola edduuka ly’engoye ez’omulembe mu kibuga Mityana,
ku luguudo lwa Station Road.
3 Emirimu gyange sigirekera bakozi, nze buli kye nkola, nfuba okulaba nga neekwatiramu.
4 Obwesigwa mbutwala nga kikulu mu mirimu gyange era y’ensonga lwaki ne bbanka zibadde zimpola ssente.
5 Okunoonya amagezi kibadde kikulu nnyo era nze natambulanga mu nsi nga e Bungereza, Netherlands, Libya, Italy n’amawanga amalala.
6 Tulina okweggyamu obugayaavu kuba tewali nsonga lwaki omuntu weteeka ku kintu ekimu.
7 Tulina okukendeeza amasanyu, okugeza omwenge oguyitiridde, abakyala n’ebirala.
8 Tulina okweyigiriza okukola buli kintu mu budde. Kye tulina okumanya nti obudde z’essente.
9 Buli muntu olina okulaba ng’onoonya okumanya buli kiseera si nsonga oba wasoma oba tewasoma.
10 Omuntu kirungi okuwasa nga bukyali, kuba obuvunaanyizibwa buno, bukuyamba mu bintu bingi.
11 Buli muntu kirungi okubeera mu lubu lw’abantu abamanyiddwa nti balina ssente. Kirungi okubeera ne ssente mu bbanka, ate n’ozikozesa.


text:
EBULA ennaku 41 okutuuka ku Matikkira ga Ssaabasajja ag’omulundi ogwa 21. Leero Herbert Musoke alaze engeri obuweesi gye buyinza okubbulula Buganda singa bussibwamu amaanyi okuva ku Muganda owa wansi okutuuka ewa Kabaka e Mmengo.
OBUWEESI gumu ku mirimu egibadde mu Buganda okumala ebbanga eddene era ogumu ku kisinga okufulumya ebintu ebiyinza okutwala Buganda ku ntikko.
Mw. Ahamada Kaguje, omuweesi mu Kisenyi Market View zooni, agamba nti obuweesi bwava dda, naye kati omuweesi takyabeera mwavu lunkupe.
“Edda kitange bwe nnamubuulira nti ndi muweesi, yanyiiga nnyo n’ambuuza lwaki waakiri siyingidde KCC okwera enguudo, oba waakiri okusaawa enguudo. Naye kati obuweesi kyabbeeyi,” bw’agamba.
Laban K. Ssenyonjo owa Sejula Co. Ltd, ayokya ebyuma agamba nti, bingi ebiweesebwa kyokka biteekebwako obupapula obulaga nti si bya wano kuba Bannayuganda tebagula bintu bikoleddwa wano.
Amaseffuliya, ebbinika, ppaasi, minzaani, obuuma obukola emisubbaawa, essigiri, ebijiiko ne wuuma, obuuma obufumba ebiberenge ebitulise, obusa ebinyeebwa, bookya amadirisa, enzigi, ggeeti, entebbe, obwambe, obutiba obukola ebintu eby’enjawulo (Mould) n’ebirala byonna bikolebwa wano era bisobola okusitula ebyenfuna mu maka.
Ekisinze okuzing’amya obuweesi mu Buganda be bantu abalowooza nti ebintu ebiweesebwa kuno bya mutindo gwa wansi. Kale abagezigezi babiweesa ne babissaako obupapula n’obubonero obulala obulaga nga bwe bikoleddwa mu China, Yitale, Taiwan n’awalala ne beeyoolera omusimbi!
Abaweesi nga bakola mu kisenyi.
Mw. Kaguje agamba nti abaweesi mu Buganda balina bye bakola, awalala gye bitakolebwa. Oli n’aweesa sseffuliya esobola okufumba ente nga nnya, emu egula kakadde n’okudda waggulu, ebbinika zitandikira ku 6,000/-, keesi zitandikira ku 100,000/-, ebinyeero by’enkoko 25,000/-, oveni ezifumba emigaati nga zikozesa manda 350,000/-.
Mw. Muhamad Ssentongo, owa Shafif Metal Works e Nalukolongo-Lubaga, agamba nti bbo bakoze ebintu eby’enjawulo bye batunda omuli eggaali nga ya 150,000/-, ekyuma ekisitula ebizito 500,000/-, ebyuma ebyaluza amagi ebitandikira ku 700,000/- - 1,500,000/-, ekisunda amazzi 500,000/-, ekikamula ebikajjo 1,500,000/-, geeti 1,500,000/-, enziji n’amadinisa.
Kyewuunyisa nti wadde abantu bano bakola ebintu by’omugaso bwe biti, ebiyinza okuggya Buganda ne Uganda mu bwavu n’okutumbula amakolero kitono ekikoleddwa okulaba nga bayambibwa okutumbula omulimu.
EBIREMESEZZA OBUWEESI
Mw. Abdur Ssempala, omumyuka wa ssentebe w’ekibiina kya Jua kari General Molders and Fabricators Association, agamba nti ekimu ku bisinze okulemesa abaweesi okukulaakulana kwe kubulwa eddoboozi ery’awamu.
Ssentongo ng’alaga ekyuma ekikamula omubisi okuva mu bikajjo
“Twatandika ekibiina kino n’ekigendererwa ky’okufuna eddoboozi ery’awamu tusobole okutuusa obuzibu bwaffe eri abakwatibwako wabula bammemba abamu baagala kwekolera kaabwe ekiremesezza emirimu gy’ekibiina”, Mw. Ssempala bw’agamba.
Mw. Jackson Bagonza, omuweesi w’amaseppiki mu Kisenyi agamba , “Abaweesi tuli banjawulo, okugeza abakola amaseppiki twagala ettaka n’amazzi, abasala ebyuma baagala ekifo ekigazi, abookya ebyuma nabo balina byabwe ate nga buli bamu balina ebizibu eby’enjawulo n’olwekyo kiba kizibu nnyo okugamba nti omuntu agenda kutandikawo ekibiina ekitugatta ffenna kuba tamanyi buzibu bwa buli muntu”.
Ssentebe w’abasuubula ebyuma ebikadde mu Kampala, David Kizito agamba nti, okusomoozebwa abaweesi kwe balina by’ebikozesebwa kuba bya buseere ate ng’abasinga tebalina ssente zisobola kugula bintu bino okusobola okukola ebyo bye baagala.
Muky. Nancy Naluggwa, omuweesi mu Kisenyi agamba nti ebikozesebwa bya buseere okutandikira ku byuma ebikadde ate nga n’amabaati amapya ge bagula gali ku buwanana ekibalemesezza.
Mw. Kaguje agamba nti obuweesi gufuuse omulimu gwennyini abantu abawera mwe bafuna ssente ezibabeezaawo era baweeredde abaana baabwe.
Mulimu oguyambye mu kulwanyisa ebbula by’emirimu nga mu kiseera kino n’abasomye okutuukira ddala ku diguli n’abalina buyigirize bwonna bagukola.
Buyambye okutaasa obutonde bw’ensi kuba ffe tukozesa ebyuma ebitwalibwa okuba kasasiro ne bisuulibwa (Sikulaapu), ebyandibadde bivaako okwonoonebwa kw’obutonde.


text:
KATI emyaka 14 bukya abantu abasoba mu 1,000 abaali abagoberezi b’eddiini ya Restoration of the Ten Commandments of God eya Joseph Kibwetere bookebwa mu muliro e Kanungu.
Ekikangabwa kyaliwo nga March 17, 2000, kyokka n’okutuusa kati, lipoota ya Gavumenti ekuba tooci mu ngeri gye baafaamu tefulumizibwanga. KALONDOOZI WA BUKEDDE azudde ebipya omuli n’ebigambibwa nti osanga si Kibwetere ye yatta abantu bano.
EBIPYA bizuuse ku bantu abasoba mu 1,000 abaafiira mu muliro e Kanungu mu mwaka gwa 2000. Omu ku bagoberezi b’eddiini y’amateeka ekkumi egam¬bibwa okutta abantu bano agamba nti bingi ebyogerwa si bituufu.
Omusajja ono Robert Turyamureeba, abangi gwe bamanyi nga “polofeesa” agamba nti Kibwetere si ye yayokya abantu mu muliro!
“Kibwetere yali amaze emyaka ebiri ng’afudde, era e Kanungu kino buli omu akimanyi n’amalaalo ge weegali. Kati olwo yava mu ttaka okwokya abantu?,” bw’abuuza.
Ekisinga okwewuunyisa ye Turyamureeba okugamba nti abamu ku bakulira ed¬diini y’amateeka ekkumi eyatta abantu bakyaliwo waddeng’abasinga balowooza nti baafiira mu muliro!
Wabula ekyebuuzibwa buli omu naddala abantu b’e Kanungu, lwaki abantu abat¬tirwa mu muliro be bamanyi batono, abalala baava wa?
Lwaki RDC, DISO n’abanene abalala mu kitundu kino tebaasobola kumanya ku butemu buno nga tebunnabaawo? Lipoota zaabwe ku nsonga eno ziri ludda wa?
Turyamureeba mutuuze w’e Kabale. Agamba nti yaliko mu ddiini y’amateeka ekkumi wabula n’agivaamu. Agamba nti wadde bassaawo ne ssente eri anaazuula wa Kibwetere gy’ali, naye batawaanira busa kubanga abantu baagenda okwokebwa mu mwaka gwa 2000, nga Kibwetere amaze emyaka ebiri ng’afudde!
Turyamuleeba agamba: Kibwetere si ye yatandikawo eddiini y’amateeka ekkumi, wabula ssengange Kerodonia Mwerinde. Ono Poliisi gwe yandibadde enoonya kubanga ye yayokya abantu bano ate akyali mulamu! Anyumya bwati;
Entandika y'eddiini eno
Ndi omu ku baasooka okubeera mu ddiini eno era Mwerin e eyagitandika yali ssengange. Abo abalowooza nti Kibwetere ye yagitandika bye boogera tebabimanyi.
Kituufu nti eddiini eno yali ekulemberwa Kerodonia Mwerinde ne Joseph Kibwe¬tere wabula mmwe mulow¬ooza nti yali ya Kibwetere era nti ye yakulembera okwokya abaali abagobererezi be.
Kye mutamanyi nti okwokya abantu bano, Kibwetere yali amaze okufa emyaka ebiri emabega! Abaakola okunoonyereza n’abekitongole ekirwanirira eddembe ly’obantu (Human Rights Commision) , baabu¬uza abantu abakyamu, abaali batamanyi bintu bino.
Kerodinia Mwerinde, eyeeyitanga ‘Kerodo’ yanzigya mu ssomero nga nsoma S3 mu San Jovan SS e Kanungu n’ang’amba nti ‘tugende tukole ssente’. Olwokuba nga yali ssengange ate nga nange nnali njagala ssente, nnakki-riza era n’antwala mu bbaala ye gye yali akoze eyitibwa Independence Bar mu kabuga k’e Kanungu.
Olunaku lumu, twali tutunda omwenge gwaffe, Kerodonia yajja n’angamba nti yali alabikiddwa Bikira Maria ng’alina okulekera awo okutunda omwenge n’okuva ku bintu by’ensi atandike okukolerera Eggulu.
Twali tusigazizza ebidomola bya walagi bingi mu nnyumba wabula Kerodonia yayita abantu n’ayiwa walagi ne tutandika okusaba!
Eddiini y’amateeka ekkumi yagitandikira mu nnyumba ya jjajja Petero Kishunku, taata wa Kerodonia.
Kerodonia okutandika ed¬diini eno teyali yekka, yali ne mwannyina Angelloica Mugi¬sha, abangi gwe mutamanyi.
Mu kiseera ekyo, Kibwetere yali mulambuzi w’amasomero g’Obukatoliki e Mbarara era nga musomesa. Olw’okuba yali muganzi, Kerodonia kye yava amunoonya era yamusanga Mbarara mu lukung’aana n’amumatiza okuyingira eddiini eno.
Okusinziira ku ngeri Kero¬donia gye yali yeeyisaamu omwali emize ng’obwenzi, olugezigezi, ettima, obulya-zaamaanya n’emize emirala, bwe yayiwa omwenge abantu baayanguwa okukkiriza nti ddala yali alabikiddwa.
Okudda ne Kibwetere, Dominic Kataribaabo ne Joseph Kasapuraari okuva e Mbarara, yamala ebbanga nga tali ku kitundu.
Kibwetere yafuuka ssentebe w’eddiini eno kubanga yali mumanyifu, ng’alina ssente ate ng’alina ekitone ky’okubuulira enjiri. Bwe yeegatta ku ddiini, twafuna amaanyi mangi era kye yava alondebwa okufuuka ssentebe
Eyatta ab’e Kanungu yatolokera mu kimotoka kya sooda KIBWETERE YAFA MU 1998
Ennaku za Kibwetere ezaasembayo mu bulamu, buli omu azoogerako ng’ez’obulumi, okwekubagiza, okwejjusa n’okubulwa emirembe.
Kerodonia kye yasooka okukola, kwe kuziba abagoberezi b’eddiini eno em¬imwa. Nze simanyi kye yakozesa, naye nga buli mugoberezi asigazza kwejjusa na kukozesa bikolwa byokka!
Nze olunaku lwe nnasembayo okulaba ku Kibwetere, eyali omusajja ow’amanyi, nawulira nga njagala kukaaba. Yali akankana nnyo, nga talina maanyi, nga tasobola na kukwata lupapula! Ku olwo nnamusitula ne mmuteeka mu kasana nga yenna omubiri gwe gwa kyenvu.
Waliwo omukazi omu eyali mukwano gwa Kerodonia eyat¬eranga okubatwalira ebintu by’okukozesa eyalaba ku Kibwetere nga bamuteeka mu mmotoka nga bamutwala e Ishaka naye ng’asigazza magumba!
Nze nkakasa nti Kibwetere yafa mu 1998 era yaziikibwa Kerodonia, Kasapurari, Omutaka Karemanzi (teyali mu ddiini eno wabula yali mukwano gwabwe era naye baamwokya), n’abamu ku bakulu mu ddiini eno bokka.
Ku ntandikwa ya 1998, Kibwetere yaziba amaaso era waayitawo ebbanga ttono n’afa. Ndowooza naye yaziikibwa mu emu ku ntaana ezo ze baazikangamu abantu ekirindi.
‘Polofeesa’ Turyamureeba ( ku ddyo) ne ssentebe Gabriel Muhire
MPONA OKUNJOKYA
Mu ddiini eno mwalimu obukwakkulizo obwaginnemesa. Akamu ku bwo kaali ka butawasa ekintu ekyantabula omutwe kubanga nnali njagala nnyo abakazi.
Lumu nnalaba Kerodonia ne banne abakulu nga bagenze okubuulira ne nziruka n’omuwala ne tugenda e Kabale ne tubeera eyo era bwentyo bwe nna¬wona omuliro.
Olw’okuba nga Kerodonia yali yatulagira okutunda ebintu byaffe byonna ssente tuzimutwalire tulyoke tusaanire Eggulu, ekiseera ky’okulinnya Eggulu bwe kyatuuka mu 1999, abantu baatandika okumubanja ebintu byabwe.
Kerodonia kwe kukola pulaani y’okwokya abantu abaali bamubanja ne mikwano gyabwe wamu n’abaalina kye bamanyi ku ddiini eno.
Yabalimba nti yalina akabaga k’okugenda mu Ggulu n’abalaga n’obulungi bw’okujja basobole oku¬baawo.
Yajja ewange nga March 12, 2000, n’ampita mu mbaga gye yali ategese nga March 18, 2000 ku mbaga y’okuyingira ekkanisa empya. Yang’amba nti yali ajja na kungabira ente wabula nze ne nzi¬gaana nga sirina ttaka kwa kuzirundira.
Yang’amba ebintu bingi eby’ekyama era n’ambuulira n’ebiwandiiko bye eby’ebyobugagga we yali abiterese.
Oluvannyuma lw’omuliro, nnagenda we yandagirira, naye nnasanga omu ku baana be ansooseeyo ng’abitutte!
Yasendasenda n’abaana be okwali Justine Bangiza ne Charles Mujuni eyali akola obutembeeyi mu katale ka Mak¬enke e Mbarara nabo n’abookya. Yaba¬limbalimba nti essaawa yali etuuse bajje abawe emigabo gyabwe era tebadda!
YATOLOKERA MU MMOTOKA YA SOODA
Abaali okumpi baal¬aba emmotoka nnyingi nga zisomba sooda ate nga yali amaze okubalaa¬lika akabaga era abangu abaagenda okweliira ku mmere tewali n’omu yawonawo!
Bwe yamala okwokya abantu nga March 17, 2000, nnagenda e Kanungu nga mmaze okufuna amawulire ago. Bwe nnatu¬ukayo nawulira nga mpunze nga abantu bafuuse bisir¬inza, mikwano gyange gyonna nga gisanyeewo.
Ndowooza nti Kerodo¬nia teyettira mu muliro ogwo wabula yatolokera mu bimotoka ebyasomba sooda okusinziira bwe baali bannyumirizza kubanga yali mukazi mugezi nnyo, nga kizibu okwetta mu ngeri eyo.
Kale ntegeeza ab’ebyokwerinda nti munoonye Kerodonia Mwerinde, sso si Kibwe¬tere buli omu gw’amanyi nti yali yafa.”
Ssentebe w’ekyalo ekiyitibwa Kyambogo e Kanungu, Gabriel Muhire agamba nti bwe baafiirwanga ku kyalo, Kibwetere yaziikanga, yali muntu wa bantu wabula mu 1998, tey¬addamu kulabika.
Turyamureeba
Waliwo abantegee¬zezza nti Kibwetere ng’olumbe lumuyiisizza, yasaba bamutwale afiire mu baana be wabula Kerodonia n’agaana. Abalala bang’ambye nti nga tannafa, Kibwetere yasooka kugwa ddalu ne bamutwalako ne mu ddwaaliro e Butabika
Lwaki lipoota ku byali e Kanungu emaze emyaka 12 nga tefuluma?
PALAMENTI efulumizza lipoota ku ngeri abantu abasoba mu 1000 gye battibwamu eddiini ey’amateeka ekkumi eya Joseph Kibwetere e Ka¬nungu emyaka 12 egiyise!
Ababaka baakuba¬ganyizza ebirowoozo ku bigirimu kyokka ekyalimu ebituli ku kuzuulira ddala kiki ekyaviirako abantu bano okwokyebwa.
Mu lutuula lwa Palamenti olwabaddewo nga No¬vember 4, omubaka Benny Namugwanya, akulira akakiiko k’ebyokwerinda n’ensonga ez’omunda mu Palamenti yayanjudde lipoota nga bwe yasabibwa munne Dr. Chris Ba¬ryomunsi (NRM Kinkiizi West) nga September 4 2012.
Omuliro gwayokya abantu mu March wa 2000 e Kanungu, oluvannyuma Gavumenti n’essaawo akakiiko okubuuliriza kaaliko abalamuzi 7 nga kakulemberwa omulamuzi Augustus Kania.
Akakiiko kaalina okuwa lipoota mu myezi 6 naye n’okutuusa kati kabadde tekakikolanga.
Mu kwemulugunya, abantu b’e Kanungu naddala abaafiirwa abantu baabwe baasaba Pala¬menti eragire Minisitule y’ensonga z’omunda efulumye lipoota, eragire Gavumenti efunire abaafi¬irwa abaabwe we babeera, abaafiirwa ebintu n’abantu baabwe Gavumenti ebali¬yirire n’okulagira Gavu¬menti ebawe entandikwa.
Akakiiko ka palamenti kaakizudde nti abantu abaayingira ewa Kibwetere baasinga kwettanirayo wakati wa 1989 ne 1995 kyokka bwe yalangirira enkomerero ku lwa 31 December 1999, ne kitatu¬ukirira yatya okuswala kye yava abooyokya omuliro ne basaanawo.
Lipoota y’akakiiko k’eddembe ly’obuntu eraga nti okutuusa 1994 ekidiini kino, Ga¬vumenti yali egaanye okukiwandiisa ng’ekibiina ky’obwannakyewa n’eggala n’essomero lyakyo kyokka Yorokamu Kamakyeere eyali akiremesezza olwakyusibwa okuva e Kanungu ne bamutwala e Kasese, abakulira ekidiini baamatiza eyamuddira mu bigere Kitaka Gahwera n’akiwandiisa mu myezi ebiri gyokka!
Akakiiko kaasabye Ga¬vumenti eyongere amaanyi mu kwekenneenya emir¬imu gy’ebibiina nga bino ebyerimbika mu ddiini kyokka ng’emabega birina ebigendererwa birala.
ABABAKA
Onyango Kakoba, Buikwe county North: Nsaba kino kitubeerere ekyokuyiga. Tuga¬bira ebibiina n’ebitongole olukusa okukola era nzikiriziganya n’akakiiko okuliyirira abaakosebwa.
Ndowooza akakiiko kandikoze okusingako wano kubanga waliwo abaakwatibwa nga Rev. Richard Mutazindwa bandibadde boogerako naye. Bandibadde boog¬erako n’abamu ku baali ku kakiiko akaakola lipoota etaafuluma. Kinneewu¬unyisa okubeera nti abantu 1,000 baafa naye teboog¬erayo wadde omuntu omu eyafiiramu!
Dr. Chris Baryomunsi (Kinkiizi East): Nze siri mulekwa era ssaasimattuka naye mmanyi ebigenda mu maaso e Kanungu. Abantu abafiiramu baali bava mu bitundu eby’enjawulo nga Ankole, Rwanda Buganda, Tooro n’awalala, sikkaanya na kakiiko bwe kagamba nti Gavumenti tenenyeze¬bwa.
Abakulira ekidiini kino baagaana okugema n’okujjanjaba abagoberezi baakyo mu malwaliro era ku nkomerero ey’emyaka gya 1990 abaana bangi baafa ne baziikibwa kirindi.
Abakulu mu Gavumenti baakyalira ekifo ne basangawo entaana empya nnyingi naye tewali kye baakolawo kubanga baalina obusobozi okug¬gala ekifo kino.
Nsaba Gavumenti efulumye lipoota eno mu bwangu kubanga erabika efuuse nkola ya Gavu¬menti okulemererwanga okutuwa lipoota ku bintu eby’enjawulo.
Elizabeth Kalungi, mu¬baka mukyala Kanungu: Ndi musanyufu okulaba nga lipoota eno efulumye era nsaba tugiyise abantu bano bayambibwe kubanga babonyeebonye ebbanga ddene.
Kye nzudde nti amasinzizo agasinga geewandiisa ng’ebibiina by’obwannakyewa kyokka gafundikira gaggulawo am¬atabi mu bifo eby’enjawulo nsaba akakiiko akakulem¬bera ebibiina bino kongere okwetegerezebwa.
Micheal Mawanda, Igara East, Bushenyi: Ng’abakulembeze b’enzikiriza tukyewu¬unya olwa Gavumenti okwesuuliirayo ogwa nnaggamba ku nsonga eno.Eyo y’ensonga lwaki abakulu nga RDC eyaliyo ne Rev. Mutazindwa bwe baawee¬bwa amabaasa baasirika!
Naggayi Nabilah, mukazi- Kampala: Nsaba minisitule y’ebyokwerinda n’ey’ensonga z’omunda mu ggwanga okwongera amaanyi mu nkola y’emirimu banyweze eby¬okwerinda mu bitundu wansi.
Wano mu Kampala, Buziga yakoonebwako mu njega y’e Kanungu era njagala okutegeeza ban¬nange nti Kampala akyali kattiro, ebyokwerinda bibi nnyo. Abawala bakwati¬bwa ne basobezebwako emisana ttuku.
Ssentebe w’ekibiina eky’abaafiirwa abantu baabwe e Kanungu ku bya Kibwetere, Dr. Idiidi Boaz yagambye, “Tusiima akakiiko ka Palamenti olw’okufulumya lipoota yaffe ne Palamenti y’omwenda okuteesa ku nsonga zaffe.
Naye tusaba Gavumenti okutuyamba ku mulimu ogusigaddeyo okutwanguyizaako nga Palamenti bw’ekoze. Ngumya abantu bange nti Pulezidenti Museveni ne Gavumenti batumanyi era batukolako.
Disitulikiti 14 omuli abantu be nkulembera, bwe wabaayo alina ensonga gye twerabidde agyanjule,” bwe yagambye.
Ku Lwokutaano lwa wiiki ewedde, Boaz yasisinkana Katikkiro Dr. Ruhakana Rugunda ng’ali n’akakiiko ke ka bantu nga mukaaga ne bamusaba okufulumyas lipoota y’e Kanungu naye n’akkiriza okukikolako mu wiiki bbiri oba ssatu.
Julius Bigirwa (NRM, Buhaguzi- Hoima): Kyew¬uunyisa okuva mu mwaka gwa 2000, nga Gavumenti tefulumyanga lipoota eno ku bantu abangi ennyo abattibwa! Nkibuusabuusa nti abantu abaafa baali 1,000 bokka.
Nneebuuza nti abantu abaafa e Kanungu baava wa? Twongere tunoonyereza, osanga mwalimu n’Abanyoro abaafa. Nneebuuza nti DISO w’ekitundu yali akola ki ekintu nga kino okubaawo? Lwaki tewali ayogerako naye?
Baker Ssali (NRM, Buikwe West: E Mutungo yaliwo kkanisa ya Kibwetere era ekyaliyo ekola, lwaki yo tebagiggala? Basaba enkya n’eggulo naye teggalwanga kuba abantu bamanyi ekigenda mu maaso.
Alina omuntu we gw’amanyi eyafiira mu muliro gw’e Kanungu wandiika ‘kalondoozi’, le¬kawo akabanga ozzeeko obubaka obuweereze ku 8338. Oba buweereze ku 0752628931


text:
Gyebaleko mmodo?
Ani akugambye nti moodo!
Kati gwe ani oba si ggwe mmodo ?
Nze Lucy Matovu
Ate erya Victory lye weetimbye ly’ani?
Musajja ggwe olingiriza nnyo ye ani yakunsindikidde. Victory linnya lya saluuni gye nkoleramu.
Kati yo esangibwa wa era okola mulimu ki?
Nateete era nze ngibalira ebitabo.
Nze nakulabye dda ng’olabika obala?
Bye nakugukamu.
Ye owange okikola otya okulabika obulungi bw’otyo ?
Munnange obulungi kwefaako nze nneeteekamu omusimbi ne nnyirira n’okwekuumira omutindo naawe obimanyi nammwe mwagala anyirira.
Ye eyakusiima yaani ye?
Naawe tonkemekkereza ekyo kyama kyange naye nga ky’olina okumanya kiri nti ye gyali era mmwaagala nnyo.
Kati bw’oba toli ku Saluuni e Nateete obeera wa ?
Nnyumirwa nnyo okuwuga era ng’enda ne mpugamu, olumu ngendako mu jjiimu.
Naye bw’otubuulirako gy’obeera kikuyisa bubi?
Nneebeerera eyo e Kanyanya ewa Mummy
Naye ki ky’osinga okweyagalako ku mubiri gwo?
Amaaso gange kubanga gaggyayo kyonna kyendi
Olina bubaka ki eri abawala abato abali eyo?
Abawala munyweze emisomo ate mufube okwefaako n’okwerabirira.


text:
Bya Hafswa Nankanja
OMUSUUBUZI w’omu Kikuubo, Julius Asiimwe Katende amenye likodi ku buko gy’agenze okwanjulwa bw’atonedde amadiini ag’enjawulo ebirabo ekicamudde abatuuze ku kyalo Kyengera.
Asiimwe eyawerekeddwaako abantu abaasobye mu 200 ye yayanjuddwa Teddy Nakkazi mu maka g’omwami n’omukyala Mubiru Joseph omukubi w’ebifaananyi nga mutuuze mu Masanda Zooni e Kyengera.
Ebimu ku birabo abako bye baaleese.
Yasoose kutonera muzikiti ogusangibwa mu Zooni eno emikeeka egisaalirwako olwo Abasiraamu abaabadde ku mukolo ne babula okufa essanyu kyokka bo abatali ne basigala nga beebuuza oba omuko asaze eddiiro.
Oluvannyuma yakutte essaawa ey’oku kisenge n’agitonera Klezia ya St. Joseph Catholic Church n’endala n’agitonera Ekkanisa ya Church of Uganda Masanda Zooni, abatuuze ne basanyuka.
Taata w’omuwala, Mubiru ng’alaga omutwalo gwe baamutonedde. Wakati ye muko Asiimwe.
Ye taata yamutonedde ekibajje ekiriko Maria, Joseph ne Yesu nga muto ekyakoze nga omutwalo. Mu birala ebyaleeteddwa mwabaddemu; entebe ez’amaliba, amasannyalaze g’amaanyi g’enjuba n’ebirala.
Nakkazi akola mu kkolero lya Kiboko nga y’omu ku batambuza emmaaali okugituusa ku bakasitoma.
Chris Evans ng’ayimbira omugole Nakkazi (ku kkono).
Eno gye yasisinkanira ne Asiimwe mu Kikuubo mu Kampala bwe yali amuleetedde emmaali.


text:
Essuula 2
1 Kyova olema okuba n'eky'okuwoza, ggwe buli muntu anenya: kubanga ky'onenya munno, weenenyeza ddala wekka; kubanga ggwe anenya okola ebyo.
2 Era tumanyi ng'okunenya kwa Katonda nga kwa mazima ku abo abakola bwe batyo.
3 Ggwe omuntu, anenya abakola bwe batyo naawe n'okola ebyo, olowooza ng'olirokoka mu kunenya kwa Katonda?
4 Oba onyoomye obugagga bw'obulungi bwe n'obuwombeefu n'okugumiikiriza, nga tomanyi ng'obulungi bwa Katonda bukuleeta mu kwenenya?
5 Naye nga bw'olina obukakanyavu n'omutima oguteenenya, weeterekera obusungu obuliba ku lunaku olw'obusungu omusango ogw'ensonga gwa Katonda kwe gulibikkukira;
6 alisasula buli muntu ng'ebikolwa bye bwe byali:
7 abanoonya ekitiibwa n'ettendo n'obutaggwaawo mu kugumiikiriza nga bakola bulungi alibasasula obulamu obutaggwaawo:
8 naye ku abo abayomba n'abatawulira mazima, naye bawulira obutali butuukirivu kulibeera obusungu n'obukambwe,
9 okubonyaabonyezebwa n'okulumizibwa ku buli bulamu bw'omuntu akola obubi, okusookera ku Muyudaaya era ne ku Muyonaani:
10 naye ekitiibwa n'ettendo n'emirembe ku buli akola obulungi, okusookera ki Muyudaaya era ne ku Muyonaani:
11 kubanga Katonda tasosola mu bantu.
12 Kubanga bonna abaayonoonanga awatali mateeka, era balibula awatali mateeka: era bonna abaayonoonanga nga balina amateeka, balisalirwa omusango n'amateeka;
13 kubanga abawulira obuwulizi amateeka si be batuukirivu eri Katonda, naye abakola eby'ama teeka be baliweebwa obutuukirivu
14 kubanga ab'amawanga abatalina mateeka bwe bakola mu buzaaliranwa eby'amateeka, abo, bwe bataba na mateeka, beebeerera amateeka bokka:
15 kubanga balaga omulimu gw'amateeka nga gwawandiikibwa mu mitima gyabwe, omwoyo gwabwe nga gutegeeza wamu, n’ebirowoozo byabwe nga biroopagana oba nga biwozagana byokka na byokka;
16 ku lunaku Katonda kw'alisalira omusango gw'ebyama by'abantu ng'enjiri yange bw'eri, ku bwa Yesu Kristo.
17 Naye ggwe bw'oyitibwa Omuyudaaya, ne weesigama ku mateeka ne weenyumiririza mu Katonda
18 n'omanya by'ayagala, n'osiima ebisinga obulungi, ng'oyigirizibwa mu mateeka,
19 ne weetegeera ggwe okubeera omusaale w'abazibe b'amaaso, omusana gw'abali mu kizikiza,
20 omulagirizi w'abatalina magezi, omuyigiriza w'abaana abato ng'olina ekyokulabirako eky'amagezi n'eky'amazima mu mateeka
21 kale ggwe ayigiriza omulala teweeyigiriza wekka? abuulira obutabbanga, obba?
22 ayogera obutayendanga, oyenda? akyawa ebifaananyi, obba eby'omu biggwa
23 eyeenyumiririza mu mateeka olw'okusobya amateeka oswaza Katonda?
24 Kubanga erinnya lya Katonda livvoolebwa mu b'amawanga ku lwammwe, nga bwe kyawandiikibwa.
25 Kubanga okukomolebwa kugasa bw’okwata amateeka: naye bw’oba omusobya w'amateeka okukomolebwa kwo kufuuse butakomolebwa.
26 Kale atali mukomole bw'akwata ebiragiro ebiri mu mateeka, obutakomolebwa bwe tebulibalibwa kuba kukomolebwa?
27 era atali mukomole mu buzaaliranwa, bw'atuukiriza amateeka, alikusalira musango ggwe, omusobya w'amateeka, ng'olina ennukuta n'okukomolebwa?
28 Kubanga Omuyudaaya ow'okungulu si ye Muyudaaya; so n'okukomolebwa kw'omubiri okw'okungulu si kwe kukomolebwa:
29 naye Omuyudaaya ow'omunda ye Muyudaaya; n’okukomolebwa kwe kw'omutima, mu mwoyo, si mu nnukuta; atatenderezebwa bantu, wabula Katonda.


text:
Koseya
Chapter 9
1 Tosanyuka, ai Isiraeri, n'essanyu ng'amawanga; kubanga ogenze ng'oyenda okuva ku Katonda wo, weegomba empeera ku buli gguuliro.
2 Egguuliro n'essogolero tebiribaliisa, n'omwenge omusu gulimuggwaako.
3 Tebalibeera mu nsi ya Mukama; naye Efulayimu aliddayo mu Misiri, era baliriira mu Bwasuli emmere eteri nnongoofu.
4 Tebalifuka ebiweebwayo eby'omwenge eri Mukama, so talibasanyukira: ssaddaaka zaabwe ziriba gye bali ng'emmere y'abakungubazi; bonna abanaagiryangako baliba boonoonese: kubanga emmere yaabwe eriba ya kukkutibwa bukkutibwa; teriyingira mu nnyumba ya Mukama.
5 Mulikola ki ku lunaku olw'okukuŋŋaana okutukuvu, ne ku lunaku olw'embaga ya Mukama?
6 Kubanga, laba, bagenze okuva awali okuzikirira, era naye Misiri alibakuŋŋaanya, Menfisi alibaziika: ebintu byabwe ebya ffeeza ebisanyusa emyennyango giribyemala: amaggwa galiba mu weema zaabwe.
7 Ennaku ez'okubonererezaamu zituuse, ennaku ez'okusasuliramu zituuse; Isiraeri alikimanya: nnabbi musirusiru, omusajja alina omwoyo alaluse, olw'olufulube lw'obutali butuukirivu bwo, era kubanga obulabe bungi.
8 Efulayimu yabanga mukuumi eri Katonda wange: nnabbi, ekyambika eky'omutezi w'ennyonyi kiri mu makubo ge gonna, n'obulabe mu nnyumba ya Katonda we.
9 Beeyonoonye nnyo nnyini nga mu nnaku ez'e Gibeya: alijjukira obutali butuukirivu bwabwe, alibabonereza olw'ebibi byabwe.
10 Nasanga Isiraeri ng'ezabbibu mu ddungu; nalaba bajjajjammwe ng'esooka okwengera ku mutiini mu mwaka gwagwo ogw'olubereberye: naye ne bajja e Baalipyoli, ne beeyawulira ekyo ekikwasa ensonyi, ne bafuuka ab'emizizo ng'ekyo kye bayagala.
11 Efulayimu ekitiibwa kyabwe kiribuuka; kirigenda ng'ennyonyi: tewaliba kuzaala newakubadde ali olubuto newakubadde eggwako.
12 Newakubadde nga balera abaana baabwe; era naye ndibafiisiza, ne wataba muntu asigaddewo: weewaawo, era ziribasanga bwe ndibavaako.
13 Efulayimu asimbibwa mu kifo eky'okwesiima, nga bwe nnalaba Ttuulo: naye Efulayimu alifulumya abaana be eri omussi.
14 Bawe, ai Mukama: oliwa ki? bawe olubuto olutaasa n'amabeere amakalu.
15 Obubi bwabwe bwonna buli mu Girugaali; kubanga eyo gye nnabakyayira: olw'obubi obw'ebikolwa byabwe ndibagoba mu nnyumba yange: siribaagala nate; abakungu baabwe bonna bajeemu.
16 Efulayimu afumitiddwa, ekikolo kyabwe kikaze, tebalibala bibala: weewaawo newakubadde nga bazaala, era naye nditta ekibala eky'olubuto lwabwe ekyagalwa.
17 Katonda wange alibasuula kubanga tebaamuwulira: era baliba mmomboze mu mawanga.


text:
Bya Mathias Mazinga
Rev. Fr. Dr. Francis Nnaku asomesa mu seminariyo Enkulu e Katigondo ajaguzza emyaka 25 bukya afuna busosodooti. Omukolo gw’okumukulisa gwabadde ku seminariyo e Katigondo, ku Lwomukaaga (nga November 22). Bwe yabadde ayogera, yategeezezza bwati:
Nze Fr. Dr. Francis Nnaku. Ndi musomesa mu seminariyo ey’e Katigondo. Abaseminariyo mbasomesa essomo erya 'firosope'. Ng'oggyeeko okusomesa ndi munnalotale, era nga mu kiseera kino nze Pulezidenti wa lotale kiraabu y’e Masaka.
Nazaaalibwa nga March 23, 1961 e Kidetok, mu Soroti. Wabula oluvannyuma bazadde bange e Soroti baavaayo, ne badda e Kayunga. Emisomo nagitandikira mu Pioneer School e Soroti, gye nava ne hhenda a Kative Primary School, ne Apokor Primary School.
Nayingira mu seminariyo e Katigondo mu 1982, gye nava ne hhenda mu seminariyo enkulu e Ggaba, okusoma Theology.
Nafuna Obusosodooti nga July 8, 1989, nga bwampeebwa Omusumba w’e Soroti eyawummula Erasmus Wandera.
Nga nfunye Obusosodooti, nasooka n’ensomesaako mu seminariyo ento ey’e Soroti gye nava ne bampeereza mu seminariyo enkulu eye Alokulum, e Gulu, okusomesa Philosophy.
Diguli eyookusatu mu ssomo lya Philosophy nagisomera Roma, ate bwe navaayo kwe kudda e Katigondo, we mpeerezza amyaka kati 14. Nneebaza Katonda eyampa ekirabo ky’obulamu, ate n'annonda okuweereza mu Klezia we nga
Omusosodooti. Nneebaza bazadde bange olw’okunjigiriza eddiini. Nneebaza basosodooti bannange, abaseminariyo be nsomesezza, n’abakristu bonna, be nkolaganye nabo obulungi.
Omukama era mmwebaza olw'okuba nti yayita muganda wange, Fr. Simon Peter Wankya naye n'amutuusa ku kkula ly'Obusaserdooti.


text:
President Yoweri Museveni awaanye Beti Kamya owa Uganda Federal alliance nga bw’alina ebirowoozo birungi naye nga gyali tasobola kubituukiriza. Museveni nno kwekusaba Beti amwegatteko.
Museveni abadde ku kyalo Kirawula mu gombolola ye Lwamaggwa mu disitulikiti ye Rakai famire y’aba Beti Kamya gyeyazimba essomero eriyitibwa Samson Kamya Memorial Secondary School.
Essomero lino liwereddwayo okuva mu mikono gyobwannanyini neridda mu Gavumenti.
Beti Kamya omukolo yagumalirizza akaatiriza nga bwatayinza kwegatta ku NRM.


text:
Isaaya
Chapter 56
1 Bw'atyo bw'ayogera Mukama nti Mukwatenga eby'ensonga, mukolenga eby'obutuukirivu: kubanga obulokozi bwange bunaatera okujja, n'obutuukirivu bwange bunaatera okubikkulibwa.
2 Alina omukisa omuntu akola ekyo, n'omwana w'omuntu akinyweza; akwata ssabbiiti obutagyonoona, n'akuuma omukono gwe obutakola bubi bwonna.
3 So ne munnaggwanga eyeegatta ne Mukama tayogeranga nti Mukama talirema kunjawula n'abantu be: so n'omulaawe tayogeranga nti Laba, ndi muti mukalu.
4 Kubanga bw'atyo bw'ayogera Mukama w'abalaawe abakwata ssabbiiti zange, ne beeroboza ebyo bye nsanyukira, ne banyweza endagaano yange.
5 nti Abo be ndiwa ekijjukizo n'erinnya erisinga ery'abaana ab'obulenzi n'ab'obuwala mu nnyumba ne munda w'ebisenge byange; ndibawa erinnya eritaliggwaawo eritaliggibwawo.
6 Era ne bannaggwanga abeegatta ne Mukama, okumuweerezanga, n'okwagalanga erinnya lya Mukama, okuba abaddu be, buli muntu akwata ssabbiiti obutagyonoona, n'anyweza endagaano yange;
7 abo ndibatuusa ku lusozi lwange olutukuvu, ne mbasanyusa mu nnyumba yange ey'okusabirangamu; ebyabwe ebiweebwayo ebyokebwa ne ssaddaaka zaabwe birikkirizibwa ku kyoto kyange: kubanga ennyumba yange eneeyitibwanga nnyumba ya kusabirangamu eri amawanga gonna.
8 Mukama Katonda akuŋŋaanya aba Isiraeri abaagobebwa ayogera nti Oliboolyawo ne mmukuŋŋaanyiza n'abalala, obutassaako babe abakuŋŋaanyizibbwa.
9 Mmwe mwenna ensolo ez'omu nsiko, mujje okulya, mmwe mwenna ensolo ez'omu kibira.
10 Abakuumi be bazibe ba maaso, bonna tebalina kumanya; bonna mbwa nsirusiru, tebayinza kuboggola; nga baloota, nga bagalamira, nga baagala okubongoota.
11 Weewaawo, embwa za mululu, teziyinza kukkuta ennaku zonna; ne bano basumba abatayinza kutegeera; bonna bakyamidde mu kkubo lyabwe bo, buli muntu eri amagoba ge, okuva mu njuyi zonna.
12 Boogera nti Mujje, naakima omwenge, ne twekamirira ekitamiiza; n'olw'enkya luliba ng'olwa leero, olukulu olutenkanikika.


text:
Essuula 8
1 Kale kaakano tebaliiko musango abali mu Kristo Yesu.
2 Kubanga etteeka ery'Omwoyo gw'obulamu mu Kristo Yesu lyanfuula ow'eddembe okunziya mu tteeka ly'ekibi n'ery'okufa.
3 Kubanga amateeka kye gatayinza, kubanga manafu olw'omubiri, Katonda, bwe yatuma Omwana we ye mu kifaananyi ky'omubiri ogw'ekibi era olw'ekibi, n'asalira omusango ekibi mu mubiri:
4 obutuukirivu bw'amateeka bulyoke butuukirizibwe mu ffe, abatatambula kugoberera mubiri, wabula omwoyo.
5 Kubanga abagoberera omubiri, balowooza bya mubiri: naye abagoberera omwoyo, bya mwoyo.
6 Kubanga okulowooza kw'omubiri kwe kufa; naye okulowooza kw'omwoyo bwe bulamu n'emirembe:
7 kubanga okulowooza kw'omubiri bwe bulabe eri Katonda; kubanga tekufugibwa mateeka ga Katonda, kubanga n'okuyinza tegakuyinza:
8 n'abo abali mu mubiri tebayinza kusanyusa Katonda.
9 Naye mmwe temuli mu mubiri, wabula mu mwoyo, oba ng'Omwoyo gwa Katonda atuula mu mmwe. Naye omuntu bw'ataba na Mwoyo gwa Kristo, oyo si wuwe.
10 Era oba nga Kristo ali mu mmwe, omubiri nga gufudde olw'ekibi; naye omwoyo bwe bulamu olw'obutuukirivu.
11 Naye oba nga Omwoyo gw'oyo eyazuukiza Yesu mu bafu atuula mu mmwe, oyo eyazuukiza Kristo Yesu mu bafu, era n'emibiri gyammwe egifa aligifuula emiramu ku bw'Omwoyo gwe atuula mu mmwe.
12 Kale nno, ab'oluganda, tulina ebbanja: omubiri si gwe gutubanja, okugobereranga omubiri:
13 kubanga bwe munaagobereranga omubiri, mugenda kufa; naye bwe munaafiisanga ebikolwa by'omubiri olw'Omwoyo, muliba balamu.
14 Kubanga bonna abakulemberwa Omwoyo gwa Katonda, abo be baana ba Katonda.
15 Kubanga temwaweebwa nate mwoyo gwa buddu okutya, naye mwaweebwa Omwoyo ow'okufuuka abaana, atukaabya nti Abba, Kitaffe.
16 Omwoyo yennyini wamu n'omwoyo gwaffe ategeeza nga tuli baana ba Katonda:
17 naye bwe tuli abaana, era tuli basika: abasika ba Katonda, era abasikira awamu ne Kristo; bwe tubonaabonera awamu, era tulyoke tuweerwe wamu ekitiibwa.
18 Kubanga ngera ng'okubonaabona okw'omu biro bya kaakati nga tekutuuka kwenkanyaankanya n'ekitiibwa ekigenda okutubikkulirwa ffe.
19 Kubanga okutunuulira ennyo okw'ebitonde kulindirira okubikkulirwa kw'abaana ba Katonda.
20 Kubanga ebitonde byateekebwa okufugibwa obutaliimu, si lwa kwagala kwabyo wabula ku bw'oyo eyabifugisa, mu kusuubira nti
21 era n'ebitonde byennyini nabyo biriweebwa eddembe okuva mu kufugibwa okuvunda okuyingira mu ddembe ery'ekitiibwa ky'abaana ba Katonda.
22 Kubanga tumanyi ng'ebitonde byonna bisinda era birumirwa wamu okutuusa kaakano.
23 Era si ekyo kyokka, naye era naffe, abalina ebibala ebibereberye eby'Omwoyo, era naffe tusinda munda yaffe, nga tulindirira okufuuka abaana, kwe kununulibwa kw'omubiri gwaffe.
24 Kubanga twalokoka lwa kusuubira: naye ekisuubirwa ekirabika si kusuubira: kubanga ani asuubira ky'alabako?
25 Naye bwe tusuubira kye tutalabako, tukirindirira n'okugumiikiriza.
26 Era bwe kityo Omwoyo atubeera obunafu bwaffe: kubanga tetumanyi kusaba nga bwe kitugwanira: naye Omwoyo yennyini atuwolereza n'okusinda okutayogerekeka;
27 naye akebera emitima amanyi okulowooza kw'Omwoyo bwe kuli, kubanga awolereza abatukuvu nga Katonda bw'ayagala.
28 Era tumanyi nti eri abo abaagala Katonda era abayitibwa ng'okuteesa kwe bwe kuli, ebintu byonna abibakolera wamu olw'obulungi.
29 Kubanga bwe yamanya edda, era yabaawula dda okufaananyizibwa n'engeri y'Omwana we, abeerenga omubereberye mu b'oluganda abangi:
30 era be yayawula edda, abo era yabayita: era be yayita, yabawa abo era obutuukirivu: era be yawa obutuukirivu, yabawa abo era ekitiibwa.
31 Kale tunaayogera tutya ku ebyo? Katonda bw'abeera ku lwaffe, omulabe waffe ani?
32 Ataagaana Mwana we ye, naye n'amuwaayo ku lwaffe fenna, era talitugabira bintu byonna wamu naye?
33 Ani aliroopa abalonde ba Katonda? Katonda abawa obutuukirivu:
34 ani alibasalira omusango? Kristo Yesu eyafa, oba okusinga eyazuukira, ali ku mukono ogwa ddyo ogwa Katonda, era atuwolereza.
35 Ani alitwawukanya n'okwagala kwa Kristo? kulaba nnaku, oba kulumwa, oba kuyigganyizibwa, oba njala, oba kuba bwereere, oba kabi, oba kitala?
36 Nga bwe kyawandiikibwa nti Tuttibwa obudde okuziba, okutulanga ggwe: Twabalibwa ng'endiga ez'okusalibwa.
37 Naye mu ebyo byonna tuwangudde n'okukirawo ku bw'oyo eyatwagala.
38 Kubanga ntegeeredde ddala nga newakubadde okufa, newakubadde obulamu, newakubadde bamalayika, newakubadde abafuga, newakubadde ebiriwo, newakubadde ebigenda okubaawo, newakubadde amaanyi,
39 newakubadde obugulumivu, newakubadde okugenda wansi, newakubadde ekitonde kyonna ekirala, tebiiyinzenga kutwawukanya na kwagala kwa Katonda okuli mu Kristo Yesu Mukama waffe.


text:
Ekitabu Kyange eky’Enganikyo eza Baibuli
Ekitabu kinu ky’enganikyo ez’abaireho. Zoona ziihirwe omu kitabu ekirutekebwamu ekitiinisa mu nsi yoona, Baibuli. Enganikyo nizikuha ebyafayo by’ensi kuruga Ruhanga atandika kugihanga kuhikya ha busumi bwaitu obuturumu. Nizitugambira kiki eki Ruhanga araganiize kukora mu biro ebirukwija.
Ekitabu kinu nikikwolekera kimu kiki Baibuli ekyerukugambaho. Nikigamba h’abantu ab’omu Baibuli n’ebintu ebi bakozire. Nikyoleka okunihira okw’amaani muno okw’obwomezi obutahwaho omu rugonjo omu nsi oru Ruhanga anihiize abantu.
Kirumu enganikyo 116. Zicwirwemu ebicweka munaana. Orupapura orw’okubanza ha buli kicweka nirukusoborra mu buguffu biki eby’orukwija kusanga mu kicweka ekyo. Enganikyo zitegekerwe mu mulingo nkoku zabaireho mubyafayo. Kinu nikijja kukukonyera kwega nk’oku ebintu byabaireho nibikuratana omu byafayo.
Enganikyo zitairwe murulimi orwanguhire kwetegereza. Baingi inywe abato nimwija kusobora kuzesomera inywenka. Inywe abazaire nimwija kukisanga ngu abaana baanyu abato muno nibaija kusemererwa kakuba muguma nimubasomeramu emirundi nyingi. Noija kusanga ngu ekitabu kinu kirumu ebintu bingi ebirukusemeza abato n’abakuru.
Ebyahandikirwe ebikujulizibwa kuruga omu Baibuli bitairwe ha mperu ya buli ruganikyo. Notekebwamu amaani okusoma ebicweka binu kuruga omu Baibuli nambere enganikyo zinu ziihirwe.
Ebikujulizibwa kuruga omu Baibuli ebiri omu kitabu kinu bifundizibwe. Bitairwe omu rulimi orwanguhire nukwo abaana abato basobole kubyetegereza. Ebijuliziibwe ha mperu ya buli ruganikyo nibyoleka nkaha omu Baibuli nambere birugire.


text:
Essuula 1
1 Pawulo omutume wa Kristo Yesu olw'okwagala kwa Katonda, ne Timoseewo ow'oluganda,
2 era abatukuvu, ab'oluganda abeesigwa mu Kristo ab'omu Kkolosaayi: ekisa kibeerenga gye muli n'emirembe ebiva eri Katonda Kitaffe.
3 Twebaza Katonda Kitaawe wa Mukama waffe Yesu Kristo, nga tubasabira ennaku zonna,
4 bwe twawulira okukkiriza kwammwe mu Kristo Yesu, n'okwagala kwe mulina eri abatukuvu bonna,
5 olw'essuubi eryaterekerwa mu ggulu, lye mwawulira edda mu kigambo eky'amazima ag'enjiri,
6 eyajja gye muli; era nga bw'eri mu nsi zonna, ng'ebala ebibala era ng'ekula, era nga ne mu mmwe, okuva ku lunaku bwe mwawulira ne mutegeera ekisa kya
7 Katonda mu mazima; nga bwe mwayigirizibwa Epafula muddu mu nnaffe omwagalwa, ye muweereza omwesigwa owa Kristo ku lwaffe,
8 era eyatubuulira okwagala kwammwe mu Mwoyo.
9 Naffe kyetuva tetulekaayo, okuva ku lunaku bwe twawulira, okubasabira n'okubeegayirira mulyoke mujjuzibwe okutegeeranga by'ayagala mu magezi gonna n'okutegeera eby'Omwoyo,
10 okutambulanga nga bwe kisaanira Mukama waffe olw'okusiimibwa kwonna, nga mubalanga ebibala mu buli kikolwa ekirungi, era nga mukuliranga mu kutegeera Katonda;
11 nga muyinzisibwanga n'obuyinza bwonna, ng'amaanyi ag'ekitiibwa kye bwe gali, olw'okugumiikiriza kwonna n'okuzibiikiriza awamu n'okusanyuka;
12 nga mwebaza Kitaffe, eyatusaanyiza ffe omugabo ogw'obusika obw'abatukuvu mu musana,
13 eyatulokola mu buyinza obw'ekizikiza, n'atutwala mu bwakabaka obw'Omwana we omwagalwa;
14 mwe tubeerera n'okununulwa, kwe kusonyiyibwa kw'ebibi byaffe:
15 oyo kye kifaananyi kya Katonda atalabika, omubereberye ow'ebitonde byonna;
16 kubanga mu oyo ebintu byonna mwe byatonderwa, mu ggulu ne ku nsi, ebirabika n'ebitalabika, oba nga ntebe za bwakabaka, oba bwami, oba kufuga, oba masaza; ebintu byonna byatondebwa ye, era ne ku lulwe;
17 naye ye w'olubereberye mu byonna, era ebintu byonna bibeerawo mu ye.
18 Era oyo gwe mutwe gw'omubiri, ye kkanisa: oyo lwe lubereberye, emubereberye ow'omu bafu; ye alyoke abeerenga ow'olubereberye mu byonna.
19 Kubanga Kitaffe yasiima okutuukirira kwonna okubeeranga mu ye;
20 n'okutabaganyisa ebintu byonna eri ye yennyini mu ye, bwe yamala okuleeta emirembe olw'omusaayi gw'omusalaba gwe; mu ye okutabaganyisa oba eby'oku nsi oba eby'omu ggulu.
21 Nammwe, bwe mwali edda bannaggwanga era abalabe mu kulowooza kwammwe mu bikolwa ebibi, naye kaakano yabatabaganyisa
22 mu mubiri ogw'ennyama ye olw'okufa, okubanjula abatukuvu, abataliiko mabala abatanenyezebwa mu maaso ge:
23 bwe mubeera obubeezi mu kukkiriza, nga munywedde, nga temusagaasagana, so nga temuvudde mu ssuubi ly'enjiri gye mwawulira, eyabuulirwa mu bitonde byonna ebiri wansi w'eggulu; nze Pawulo gye nnafuukira omuweereza waayo.
24 Kaakano nsanyuse mu bibonoobono byange ku lwammwe, era ntuukiriza ebibulako mu kulaba ennaku kwa Kristo mu mubiri gwange olw'omubiri gwe, ye kkanisa;
25 nze gye nnafuukira omuweereza waayo, ng'obuwanika bwa Katonda bwe buli bwe nnaweebwa gye muli, okutuukiriza ekigambo kya Katonda,
26 ekyama ekyakwekebwa okuva edda n'edda n'emirembe n'emirembe: naye kaakano kyolesebbwa eri abatukuvu be,
27 Katonda be yayagala okutegeeza obugagga obw'ekitiibwa eky'ekyama kino bwe buli mu b'amawanga, ekyo ye Kristo mu mmwe, essuubi ery'ekitiibwa:
28 gwe tubuulira ffe, nga tulabula buli muntu, era nga tuyigiriza buli muntu mu magezi gonna, tulyoke twanjule buli muntu ng'atuukiridde mu Kristo;
29 n'okufuba kye nfubira era, nga mpakana ng'okukola kwe bwe kuli, okukolera mu nze n'amaanyi.


text:
OMUSAJJA yanzigya ewaffe ng’agambye nti agenda kumpa mulimu. Bwe natuuka awaka nanneefuulira.
Nze Sarah Naminga 18. Ndi nzaalwa y’e Rwanda. Nakoma mu S4 e Rwanda ne ntuula awaka. Mba ndi awo omusajja n’ayita mu muganda wange eyafumbirwa mu Uganda n’ategeeza nga bw’andeeta okukola mu wooteeri .
Nnatuukira wa muganda wange, omusajja ono gye yazigya okuntwala e Katalemwa gye mbadde mbeera naye okumala omwaka mulamba.
Olwali okutuuka mu maka ge n’anteerawo akakwakkulizo nti nnina kukkiriza by’ayagala alyoke antwale gye ng’enda okukolera.
Yasooka kuzigyako paasipooti yange, essimu n’essente entonotono ze nnali nnina. Yatandika okunkuluusanya mu by’omukwano okumala wiiki ng’agenda okukola n’ansibira mu nnyumba
Era omwezi gwange bwe gwatuuka saalwala ne mmanya nti ndabika nnina olubuto.
Nnaguma ne nzaala omwana nga bwe ng’amba olaba yannondoola okuva ewaffe e Rwanda alabika anjagala.
Ng’olubuto luweza emyezi musanvu, nnatandiikiriza okufuna emikwano ku kyalo era waliwo omukyala omu eyanzibirako ng’omusajja ono bw’azze awasa abawala bangi wabula olumala okubafunyisa embuto ng’abagoba.
Saasooka kuwuliriza bya mukyala ono naye bwe nneetegerezza ennyo ne nkikakasa nti mwenzi.
Abawala abasoba mu bataano bajjanga awaka ng’annimba nga bwe bali bakasitoma be anti avuga boda mu Kampala.
Omwana nga wa mwezi gumu, waliwo omuwala eyajja awaka. Kw’olwo teyamusangawo nategeeza nga bwe yamufunyisa olubuto n’amugoba nga kati omwana we mulwadde ayagala buyambi.
Mukazi munnange ono twatuula n’annyumiza engeri omusajja ono bwe yamulimba omulimu okukkakkana ng’amukase n’ekyavaamu kumwecangirako ne nzijukira ebigambo by’omukazi mukadde bye yang’amba.
Ngumiikirizza ebbanga naye omusajja mmusaba ebiwandiiko byange ebintambuza nzire ewaffe abigaanidde.
Mu kiseera kino sirina we nsula nga ne gye mbadde nsula omusajja yabatiisizza okubakola ekikyamu. Bino yabing’ambidde ku ssimu oluvannyuma lw’okudduka ne ssente z’obupangisa ng’amaze okungoba awaka.
Kati mbeera wa mukadde. Simanyi waabwe wa musajja wadde owooluganda lwe.
Nsaba alina omulimu oba asobola okulabirira omwana wange nga bwe mmukolera atuukirire poliisi y’e Kawempe.


text:
Bya Florence Tumupende
Beatrice Nabukeera amaze ekiseera nga yeesunga okwanjula kwa muganda we kyokka nga tamanyi nti lwe lunaku lw’anaasemba okubeera ku nsi. Ku kwanjula okwabaddewo ku Ssande Nabukeera ye yakulembedde ‘Abaagemye’ abako era bakira ayitibwa ‘Dokita’ mu maka ga bazadde baabwe, Geoffrey Sseguya e Kaswa mu Lwengo.
Wabula mu kiro ekyakeesezza eggulo Nabukeera yawambiddwa n’asobezebwako oluvannyuma n’attibwa era omulambo gwe gwasangiddwa bukunya.
Okusinziira ku mukwano gw’omugenzi, Juliet Kiggundu, omugenzi emikolo olwawedde n’akyusa engoye n’ayitibwa abavubuka be yagenze nabo era teyazzeemu kuwulirwa.
Maama w’omugenzi, Muky. Harriet Nagawa yategeezezza nti muwala we yamulabyeko mu kidaala ng’alina abavubuka abamusikaasika ye n’alowooza nti byabwe bya bavubuka. Agamba nti teyazzeemu kumulabako ekiro kyonna n’alowooza nti osanga alina gy’asuze.
Ekyabaggye enviiri ku mutwe ye mwana eyakedde eggulo ku makya n’abategeeza nga ng’emmanga bwe waliyo omukazi eyeebase mu lusuku ng’ali bukunya.
Yagambye nti baagenze okutuukayo nga ye muwala waabwe ng’asobezeddwaako n’attibwa era ne balaya enduulu.
Ssentebe w’ekyalo kino, Vincent Ssemaganda yategeezezza nga bwe yafunye essimu okuva mu batuuze be nti waliwo omuwala asobezeddwaako n’attibwa mu ntiisa.
Poliisi y’e Lwengo ng’ekulembeddwamu akulira okunoonyereza ku buzzi bw’emisango mu Lwengo, Nnalongo Sophie Nebushi yayitiddwa n’ejja n’embwa ya poliisi ekonga olusu. Embwa yasibidde y mu maka ga Dennis Mukasa ne Daniel Ssempungu, 30, abavuzi ba bodaboda ku siteegi y’e Kyabakuza e Masaka era ne bakwatibwa nga kigambibwa nti nabo baalabiddwa nga basikaasikanya Nabukeera.
Bombi beegaanyi okutta omugenzi yadde nga bakkiriza nti baamulabyeko ku mukolo.
Akulira bambega ba poliisi e Lwengo, Nnaalongo Sophie Nebushi yagambye nti okunoonyereza kugenda kutandikira ku bano abaakwatiddwa.
Mukasa ne Ssempungu abaakwatiddwa nga balinnyisibwa ku kabangali ya poliisi.
ABAANA BE BAZZE BASOBYAKO NE BABATTA
- January 29, 2015: Florence Nambuusi abadde asoma e Makerere yattiddwa omulambo gwe ne bagusuula e Kabowa mu Central Zooni.
- March 2014: Joan Namazzi eyali omuyizi wa St. Mark Namagoma yawambibwa ne bamuttira e Makindye Ssaabagabo.
- May 14, 2013 Desire Nakalanzi yasobezebwako ng’agenze mu kusaba kw’ekiro ku kkanisa ya Bugembe eya Light The World e Nansana ku Kibulooka n’attibwa.
- March 12, 2013: Pawulina Nakabiito e Bunnamwaya baamusobyako ne bamutta omulambo ne bagusuula mu mazzi.
- April 22, 2013: Julie Namujuzi baamusobyako ne bamutta.
- February 2013: Sylvia Suubi owa Kabunyata Primary School e Luweero baamusobezzaako ne bamutta.
- Feb 27 2013: omwana wa myaka 10 e Butuntumula Luweero baamusobezzaako ne bamutta.
- April 5 2013: E Kamuli omuwala wa myaka 16 yasobezeddwako kirindi n’afiira mu ddwaaliro.
- April 23 2012: baasobya ku Juliet Nabawesi e Kitende ne bamutta.


text:
Okuva
Chapter 30
1 Era olikola ekyoto eky’okwoterezangako obubaane: olikikola n’omuti ogwa sita.
2 Obuwanvu bwakyo mukono, n'obugazi bwakyo mukono; kiryenkanankana enjuyi zonna: n'obugulumivu bwakyo mikono ebiri: amayembe gaakyo galiba ga muti gumu nakyo.
3 Era olikibikkako zaabu ennungi, waggulu waakyo, n'enjuyi zaakyo okwetooloola, n'amayembe gaakyo; era olikikolako engule eya zaabu okwetooloola.
4 Era olikikolako empeta bbiri eza zaabu wansi w'engule yaakyo, mu mbiriizi zaakyo zombi, ku njuyi zaakyo zombi kw'olizikolera; era ziribeera bifo bya misituliro okukisitulirangako.
5 Era olikola emisituliro n'omuti ogwa sita, n'ogibikkako zaabu.
6 Era olikiteeka mu maaso g'eggigi eriri okumpi n'essanduuko ey'obujulirwa, mu maaso g'entebe ey'okusaasira eri ku bujulirwa, kwe nnaasisinkaniranga naawe.
7 Ne Alooni anaayoterezanga okwo obubaane obw'ebiwunya akaloosa: buli nkya, bw'anaazirongoosanga ettabaaza, anaabwotezanga.
8 Era Alooni bw'anaakoleezanga ettabaaza akawungeezi, anaabwotezanga okuba obubaane obutaliggwaawo mu maaso ga Mukama mu mirembe gyammwe gyonna.
9 Temukyoterezangako obubaane obulala, newakubadde ekiweebwayo eky'okwokya, newakubadde ekiweebwayo eky'obutta: so temukifukirangako ekiweebwayo eky'okunywa.
10 Era Alooni anaakolanga eky'okutangirira ku mayembe gaakyo omulundi gumu buli mwaka: n'omusaayi ogw'ekiweebwayo olw'ebibi eky'okutangirira bw'anaakikoleranga eky'okutangirira omulundi gumu buli mwaka mu mirembe gyammwe gyonna: kye kitukuvu ennyo eri Mukama.
11 Mukama n'agamba Musa nti
12 Bw'onoobalanga omuwendo gw'abaana ba Isiraeri, ababalibwa mu bo bwe benkana, ne balyoka bawanga buli muntu eky'okununula emmeeme ye eri Mukama, bw'onoobabalanga; kawumpuli aleme okubakwata, bw'onoobabalanga.
13 Kino kye banaawanga, buli anaayitanga mu abo ababaliddwa anaawanga ekitundu kya sekeri, nga sekeri ey'omu watukuvu bw'eri: (sekeri emu yenkana ne gera amakumi abiri :) ekitundu kya sekeri okuba ekiweebwayo eri Mukama.
14 Buli anaayitanga mu abo ababaliddwa, bonna abaakamala emyaka amakumi abiri oba kusingawo anaawanga ekiweebwayo ekya Mukama.
15 Abagagga tebasukkirizangawo newakubadde abaavu tebakendeezanga ku kitundu kya sekeri, bwe banaawanga ekiweebwayo ekya Mukama olw'okutangirira emmeeme zammwe.
16 Era onootwalanga ffeeza ey'okutangirira ku baana ba Isiraeri, n'ogikoza emirimu egy'omu weema ey'okusisinkanirangamu; ebeere ekijjukizo eri abaana ba Isiraeri mu maaso ga Mukama, okutangirira emmeeme zammwe.
17 Mukama n'agamba Musa nti
18 Era olikola ekinaabirwamu kya kikomo, n'entobo yaakyo ya kikomo, okunaabirangamu: n'okiteeka wakati w'eweema ey'okusisinkanirangamu n'ekyoto, n'okufukangamu amazzi.
19 Ne Alooni n'abaana be banaanaabirangamu engalo zaabwe n'ebigere byabwe:
20 bwe banaayingiranga mu weema ey'okusisinkanirangamu, banaanaabanga n'amazzi, baleme okufa; newakubadde bwe banaasembereranga ekyoto okuweereza, okwokya ekiweebwayo ekikolebwa n'omuliro eri Mukama:
21 banaanaabanga bwe baryo engalo zaabwe n'ebigere byabwe, baleme okufa: era kinaabeeranga kiragiro ennaku zonna eri bo, eri ye n'eri ezzadde lye mu mirembe gyabwe gyonna.
22 Nate Mukama n'agamba Musa nti
23 Era weetwalire ku by'akaloosa ebimanyibwa, muulo ekulukuta sekeri bitaano, ne kinamomo sekeri bibiri mu ataano, kye kitundu ky'omuwendo gwa muulo, ne kalamo empoomerevu sekeri bibiri mu ataano,
24 ne kasia sekeri bitaano, nga sekeri ey'omu watukuvu bw'eri, n'amafuta ag'omuzeyituuni emu:
25 era olibikoza amafuta amatukuvu ag'okufukibwangako, omugavu ogutabuddwa n'amagezi ag'omukozi w'omugavu: galiba mafuta amatukuvu ag'okufukibwangako.
26 Era oligafuka ku weema ey'okusisinkanirangamu, ne ku ssanduuko ey'obujulirwa,
27 ne ku mmeeza ne ku bintu byayo byonna, n'ekikondo ne ku bintu byakyo, ne ku kyoto eky'okwoterezangako,
28 ne ku kyoto eky'okwokerangako ne ku bintu byakyo byonna, ne ku kinaabirwamu ne ku ntobo yaakyo.
29 Era olibitukuza okubeera ebitukuvu ennyo: buli ekinaabikomangako kiriba kitukuvu.
30 Era Alooni n'abaana be olibafukako amafuta, n'obatukuza okumpeereza mu bwakabona.
31 Era oligamba abaana ba Isiraeri nti Gano ganaabeeranga mafuta matukuvu ag'okufukibwangako eri nze mu mirembe gyammwe gyonna.
32 Tegafukibwanga ku mubiri gwa muntu, so temukolanga agafaanana nago, nga bwe gatabulwa: ge matukuvu, galibeera matukuvu gye muli.
33 Buli alitabula agafaanana nago, na buli aligafukako ku munnaggwanga, alizikirizibwa okuva mu bantu be.
34 Mukama n'agamba Musa nti Weetwalire ebyakawoowo ebiwoomerevu, sitakite, ne onuka, ne galabano; ebyakaloosa ebiwoomerevu n'omugavu omulongoofu: byonna byenkane obuzito;
35 era olibikoza eky'okwoteza, akaloosa akakolebwa n'amagezi ag'omukozi w'akaloosa, akatabuddwamu omunnyo, akalongoofu, akatukuvu:
36 era olikatwalako n'okasekulasekula nnyo, n'okateeka mu maaso g'obujulirwa mu weema ey'okusisinkanirangamu, we nnaasisinkaniranga naawe: kanaabeeranga katukuvu nnyo gye muli.
37 N'eky'okwoteza ky'olikola temukyekoleranga mmwe mwekka nga bwe kitabulwa: kinaabeeranga kitukuvu gy'oli eri Mukama.
38 Buli anaakolanga agafaanana nago, okuwunyako, alizikirizibwa okuva mu bantu be.


text:
2 Bassekabaka
Chapter 11
1 Awo Asaliya nnyina Akaziya bwe yalaba omwana we ng'afudde, n'agolokoka n'azikiriza ezzadde lyonna erya kabaka.
2 Naye Yekoseba muwala wa kabaka Yolaamu mwannyina Akaziya n'atwala Yowaasi mutabani wa Akaziya n'amubba n’amuggya mu baana ba kabaka abattibwa, ye n'omulezi we n'abateeka mu kisenge eky'okusulamu; ne bamukweka Asaliya, aleme okuttibwa.
3 Awo n'abeera naye ng'akwekeddwa mu nnyumba ya Mukama n'amala emyaka mukaaga: Asaliya n’afuga ensi.
4 Awo mu mwaka ogw'omusanvu Yekoyaada n'atuma n'akima abaami b'ebikumi ab'oku Bakali n'abambowa, n'abaleeta gy'ali mu nnyumba ya Mukama; n'alagaana nabo endagaano n'abalayiza ekirayiro mu nnyumba ya Mukama, n'abalaga omwana wa kabaka.
5 Awo n'abalagira ng'ayogera nti Ekigambo kino kye muba mukola: ekitundu kyammwe eky'okusatu abaayingira ku ssabbiiti banaaba n'omulimu ogw'okukuuma ennyumba ya kabaka;
6 n'ekitundu eky'okusatu banaaba ku mulyango Suuli: n'ekitundu eky'okusatu banaaba ku mulyango ennyuma w'abambowa: bwe mutyo bwe munaaba n'omulimu ogw'okukuuma ennyumba, ne muba lukomera.
7 N'ebibiina byammwe ebibiri, bonna abaafuluma ku ssabbiiti, muliba n'omulimu ogw'okukuuma ennyumba ya Mukama okwetooloola kabaka.
8 Era muneetooloola kabaka enjuyi zonna, buli muntu ng'akutte ebyokulwaanyisa bye mu mukono gwe; n'oyo anaayingira mu nnyiriri attibwe: era mubenga ne kabaka bw'anaafulumanga era bw'anaayingiranga.
9 Abaami b'ebikuni ne bakola nga byonna bwe biri Yekoyaada kabona by'alagidde: ne batwala buli muntu abasajja be, ab'okuyingira ku ssabbiiti wamu n'ab'okufuluma ku ssabbiiti, ne bajja eri Yekoyaada kabona.
10 Awo kabona n'abawa abaami b'ebikumi amafumu n'engabo ebyali ebya kabaka Dawudi, ebyali mu nnyumba ya Mukama.
11 Awo abambowa ne bayimirira, buli muntu ng'akutte ebyokulwanyisa bye, okuva ku luuyi lw'ennyumba olwa ddyo okutuuka ku luuyi lw'ennyumba olwa kkono, okuliraana ekyoto n'ennyumba awali kabaka enjuyi zonna.
12 Awo n'afulumya omwana wa kabaka n'amutikkira engule ey'obwakabaka n’amuwa obujulirwa; ne bamufuula kabaka ne bamufukako amafuta; ne bakuba mu ngalo ne boogera nti Kabaka, abe mulamu.
13 Awo Asaliya bwe yawulira oluyoogaano lw'abambowa n'olw'abantu, n’ajja eri abantu mu nnyumba ya Mukama:
14 n'atunula, kale, laba, kabaka ng'ayimiridde awali empagi ng'engeri bwe yabanga, n'abaami n'amakondeere nga baliraanye kabaka; n'abantu bonna ab'ensi ne basanyuka ne bafuuwa amakondeere. Awo Asaliya n'ayuza ebyambalo bye n'ayogerera waggulu nti Bujeemu, bujeemu.
15 Awo Yekoyaada kabona n'alagira abaami b'ebikumi abaateekebwawo ku ggye, n'abagamba nti Mumufulumye wakati w'ennyiriri; n'oyo anaamugoberera mumutte n'ekitala: kubanga kabona yayogera nti Aleme okuttirwa mu nnyumba ya Mukama.
16 Awo ne bamusegulira; n'ayita mu kkubo embalaasi we ziyingirira mu nnyumba ya kabaka: n'attirwa eyo.
17 Awo Yekoyaada n'alagaana endagaano eri Mukama ne kabaka n'abantu, babeere abantu ba Mukama; era eri kabaka n'abantu.
18 Awo abantu bonna ab'omu nsi ne bagenda mu nnyumba ya Baali, ne bagimenyamenya; ebyoto bye n'ebifaananyi bye ne babimenyera ddala, ne battira Matani kabona wa Baali mu maaso g'ebyoto. Awo kabona n'assaawo abaami ab'oku nnyumba ya Mukama.
19 N'atwala abaami b'ebikumi n'Abakali, n'abambowa n'abantu bonna ab'omu nsi omwo; ne baserengesa kabaka nga bamuggya mu nnyumba ya Mukama, ne bajja nga bafuluma mu kkubo ery'omulyango gw'abambowa eri ennyumba ya kabaka.
20 Awo abantu bonna ab'omu nsi ne basanyuka, ekibuga ne kitereera: ne battira Asaliya n'ekitala awali ennyumba ya kabaka.
21 Yekoyaasi yali yaakamaze emyaka musanvu bwe yatanula okufuga.


text:
Ezekyeri
Chapter 28
1 Ekigambo kya Mukama ne kinjiiira nate nga kyogera nti
2 Omwana w'omuntu, gamba omulangira w’e Ttuulo nti Bw'ati bw'ayogera Mukama Katonda nti Kubanga omutima gwo gugulumizibbwa n'oyogera nti Nze katonda, ntudde ku ntebe ya Katonda wakati mu nnyanja: era naye oli muntu buntu so si Katonda, newakubadde nga wasimba omutima gwo ng'omutima gwa Katonda:
3 laba, olina amagezi okusinga Danyeri; tewali kyama kye bayinza okukukweka:
4 weefunira obugagga olw'amagezi go n'okutegeera kwo, n'ofuna ezaabu ne ffeeza mu by'obugagga byo:
5 oyongedde obugagga bwo olw'amagezi go amangi n'olw'okusuubula kwo, n'omutima gwo gugulumizibwa olw'obugagga bwo:
6 Mukama Katonda kyava ayogera bw'ati nti Kubanga osimbye omutima gwo ng'omutima gwa Katonda;
7 laba, kyendiva nkuleetako bannaggwanga, ab'entiisa ab'omu mawanga: kale balisowola ebitala byabwe okulwanyisa obulungi obw'amagezi go, era balyonoona okumasamasa kwo.
8 Balikussa mu bunnya; era olifa ng'abo bwe bafa abattirwa mu mutima gw'ennyanja.
9 Olyeyongera nate okugambira mu maaso g'oyo akutta nti Nze Katonda? naye oli muntu buntu so si Katonda mu mukono gw'oyo akufumita.
10 Olifa ng'abo bwe bafa abatali bakomole n'omukono gwa bannaggwanga: kubanga nze nkyogedde, bw'ayogera Mukama Katonda.
11 Era nate ekigambo kya Mukama ne kinjijira nga kyogera nti
12 Omwana w'omuntu, tanula okukungubagira kabaka w'e Ttuulo omugambe nti Bw'ati bw'ayogera Mukama Katonda nti Ossa akabonero ku muwendo, ng'ojjudde amagezi, ng'otuukiridde obulungi.
13 Wali mu Adeni olusuku lwa Katonda; buli jjinja ery'omuwendo omungi lyabanga lya kukubikkako, sadio, topazi, ne alimasi, berulo, sokamu, ne yasepi, safiro, ejjinja erya nnawandagala, ne kabunkulo, ne zaabu: emirimu egy'ebitaasa byo n'egy'endere zo gyali mu ggwe; gyategekebwa ku lunaku kwe watonderwa.
14 Wali kerubi eyafukibwako amafuta abikkako: era nze nakusimba n'okubeera n'obeera ku lusozi lwa Katonda olutukuvu; watambula eruuyi n'eruuyi wakati mu mayinja ag'omuliro.
15 Wali ng'otuukiridde mu makubo go okuva ku lunaku kwe watonderwa okutuusa obutali butuukirivu lwe bwalabika mu ggwe.
16 Baakujuzza wakati ekyejo olw'olufulube olw'okusuubula kwo, n'oyonoona: kyenvudde nkusuula nga nkuggya ku lusozi lwa Katonda nga nkulanga obwonoonefu; era nkuzikirizza, ai kerubi abikkako, okuva wakati mu mayinja ag'omuliro.
17 Omutima gwo gwagulumizibwa olw'obulungi bwo, wakyamya amagezi go olw'okumasamasa kwo: nkusudde wansi, nkutadde mu maaso ga bakabaka, bakutunuulire.
18 Wayonoona ebifo byo ebitukuvu olw'olufulube olw'obutali butuukirivu bwo mu kusuubula kwo okutali kwa mazima; kyenvudde nziya omuliro wakati mu ggwe, gukwokezza, era nkufudde evvu ku ttaka mu maaso g'abo bonna abakutunuulira.
19 Abo bonna abakumanyi mu mawanga balikwewuunya: ofuuse entiisa so toobengawo nate ennaku zonna.
20 Awo ekigambo kya Mukama ne kinjijira nga kyogera nti
21 Omwana w'omuntu, simba amaaso go okwolekera Sidoni kiragule,
22 oyogere nti Bw'ati bw'ayogera Mukama Katonda nti Laba, nze ndi mulabe wo, ai Sidoni; era ndigulumizibwa wakati mu ggwe: kale balimanya nga nze Mukama, bwe ndimala okutuukiririza mu kyo emisango, ne ntukuzibwa mu kyo
23 Kubanga ndiweereza mu kyo kawumpuli n'omusaayi mu nguudo zaakyo; n'abaliko ebiwundu baligwa wakati mu kyo, ekitala nga kikirumba enjuyi zonna; kale balimanya nga nze Mukama.
24 Kale tewalibaawo nate omweramannyo ogufumita eri ennyumba ya Isiraeri newakubadde eriggwa erinakuwaza ku abo bonna ababeetoolodde, abaabagiriranga ekyejo; kale balimanya nga nze Mukama Katonda.
25 Bw'ati bw'ayogera Mukama Katonda nti Bwe ndiba nga mmaze okukuŋŋaanya ennyumba ya Isiraeri okubaggya mu mawanga, mwe baasaasaanyizibwa, ne ntukuzibwa mu bo mu maaso g'amawanga, kale balituula mu nsi yaabwe gye nnawa omuddu wange Yakobo.
26 Era balituula omwo mirembe; weewaawo, balizimba ennyumba ne basimba ensuku ez'emizabbibu, ne batuula mirembe nga tebaliiko kye batya; bwe ndiba nga mmaze okutuukiriza emisango ku abo bonna abaabagirira ekyejo ababeetoolodde; kale balimanya nga nze Mukama Katonda waabwe.


text:
Essuula 9
1 Ssiri wa ddembe? ssiri mutume? ssaalaba Yesu Mukama waffe? mmwe temuli mulimu gwange mu Mukama waffe?
2 Oba nga ssiri mutume eri abalala, naye ndi mutume eri mmwe: kubanga mmwe kabonero k'obutume bwange mu Mukama waffe.
3 Bwe mpoza bwe nti eri abo abankemereza.
4 Tetulina buyinza okulyanga n'okunywanga?
5 Tetulina buyinza okutwalanga omukazi ow'oluganda awamu naffe, era ng'abatume abalala, ne baganda ba Mukama waffe, ne Keefa.
6 Oba nze nzekka ne Balunabba tetulina buyinza obutakolanga mirimu?
7 Ani agenda okutabaala yonna yonna n'atabaaza ebintu bye ye? ani asimba olusuku n'atalya ku mmere yaamu? oba ani alunda ekisibo n'atanywa ku mata g'ekisibo ekyo?
8 Ebyo njogera bya buntu? oba era n'amateeka tegoogera bwe gatyo?
9 Kubanga kyawandiikibwa mu mateeka ga Musa nti Togisibanga kamwa ente ng'ewuula. Katonda alowooza bya nte?
10 oba ayogera ku lwaffe fekka? Kubanga kyawandiikibwa ku lwaffe: kubanga alima kimugwanira okulima ng'asuubira, era n'awuula kimugwanira okuwuula ng'asuubira okuweebwako.
11 Oba nga ffe twabasigamu eby'omwoyo, kya kitalo ffe bwe tulikungula ebyammwe eby'omubiri?
12 Oba nga abalala balina obuyinza obwo ku mmwe, ffe tetusinga bo? Naye tetwakoza buyinza obwo; naye tugumiikiriza byonna, tulemenga okuleeta ekiziyiza enjiri ya Kristo.
13 Temumanyi ng'abo abaweereza ebitukuvu balya ku by'omu yeekaalu, n'abo abaweereza ku kyoto bagabana n'ekyoto?
14 Era ne Mukama waffe bw'atyo yalagira ababuulira enjiri baliisibwenga olw'enjiri.
15 Naye nze sibikozanga ebyo n'ekimu: so siwandiise ebyo kiryoke kinkolerwenga nze bwe kityo kubanga waakiri nze okufa, okusinga omuntu yenna okufuula okwenyumiriza kwange okw'obwereere.
16 Kubanga bwe mbuulira enjiri, siba na kya kwenyumiriza; kubanga nnina okuwalirizibwa; kubanga zinsanze, bwe ssibuulira njiri.
17 Kuba oba nga nkola bwe ntyo n'okwagala, mbeera n'empeera: naye oba nga ssikola na kwagala, nnateresebwa obuwanika.
18 Kale mpeera ki gye nnina? Mbuulira enjiri okugifuula ey'obwereere, nneme okukoleza ddala obuyinza bwange mu njiri.
19 Kuba newakubadde nga ndi wa ddembe eri bonna, nneefuula muddu eri bonna, ndyoke nfunenga abangi.
20 N'eri Abayudaaya nnafuuka nga Omuyudaaya, nfunenga Abayudaaya; eri abo abafugibwa amateeka nnafuuka ng'afugibwa amateeka, nze kennyini nga sifugibwa mateeka, nfunenga abafugibwa amateeka;
21 eri abatalina mateeka nnafuuka ng'atalina mateeka, si butaba na mateeka eri Katonda, naye nga mpulira amateeka eri Kristo, nfunenga abatalina mateeka.
22 Eri abanafu nnafuuka munafu, nfunenga abanafu: eri bonna nfuuse byonna, mu byonna byonna ndyoke ndokolenga abamu.
23 Era nkola byonna olw'enjiri, ndyoke nzisenga kimu mu yo.
24 Temumanyi ng'abadduka mu kuwakana baddukanira ddala bonna, naye aweebwako empeera omu? Muddukenga bwe mutyo mulyoke muweebwe.
25 Era buli muntu awakana yeegendereza mu byonna. Kale bo bakola bwe batyo balyoke baweebwe engule eryonooneka, naye ffe etayonooneka.
26 Nze kyenva nziruka bwe nti, si ng'atamanyi; nnwana bwe nti si ng'akuba ebbanga:
27 naye nneebonereza omubiri gwange era ngufuga: mpozzi, nga maze okubuulira abalala, nze nzekka nneme okubeera atasiimibwa.


text:
Okuva -
Essuula 8
1 Mukama n’agamba Musa nti yingira eri Falaawo, omugambe nti Bw’atyo Mukama bwayogera nti Leka abantu bange, bampeereze.
2 Era bw’onoogaana ggwe okubaleka, laba, ndikuba ensalo zo zonna n’ebikere:
3 n'omugga gulijula ebikere, ebiririnnya ne biyingira mu nnyumba yo ne mu kisenge kyo mw'osula, ne ku kitanda kyo, ne mu nnyumba z'abaddu bo, ne ku bantu bo, ne mu ntamu zo, ne mu bibbo eby'okugoyeramu:
4 n'ebikere biririnnya ku ggwe, era ne ku bantu bo, ne ku baddu bo bonna.
5 Mukama n'agamba Musa nti Gamba Alooni nti Golola omukono gwo n'omuggo gwo ku migga, ku nsalosalo, ne ku bidiba, olinnyise ebikere ku nsi ey'e Misiri.
6 Alooni n’agolola omukono gwe ku mazzi g'e Misiri; ebikere ne birinnya ne bisaanikira ensi ey'e Misiri.
7 N'abasawo ne bakola bwe batyo n'amagezi gaabwe ag'ekyama, ne balinnyisa ebikere ku nsi y'e Misiri.
8 Falaawo n'alyoka abayita Musa ne Alooni, n'ayogera nti Musabe Mukama anziyeko ebikere nze n'abantu bange: nange naabaleka abantu, baweeyo saddaaka eri Mukama.
9 Musa n'agamba Falaawo nti Olw'ekyo weenyumiriza ku nze: mu biro ki mwe mba nkusabira ggwe n'abaddu ba n'abantu bo ebikere bizikirizibwe ku ggwe ne ku nnyumba zo, bisigale mu mugga mwokka?
10 N'ayogera nti Ku lwa jjo. N'ayogera nti Kibe ng'ekigambo kyo: olyoke omanye nga tewali afaanana nga Mukama Katonda waffe.
11 N'ebikere birikuleka ggwe n'ennyumba zo n'abaddu bo n'abantu bo; birisigala mu mugga mwokka.
12 Musa ne Alooni ne bava eri Falaawo: Musa n'akaabira Mukama ku lw'ebikere bye yamuleetera Falaawo.
13 Mukama n'akola ng'ekigambo kya Musa: ebikere ne bifiira mu nnyumba, mu mpya, ne mu nsuku.
14 Ne babikuŋŋaanya entuumo n'entuumo: ensi n'ewunya.
15 Naye Falaawo bwe yalaba ng'ebbanga weeriri ery'okuwummuliramu, n'akakanyaza omutima gwe n'atabawulira; nga Mukama bwe yayogera.
16 Mukama n'agamba Musa nti Gamba Alooni nti Golola omuggo gwo okube enfuufu y'ensi, ebe ensekere mu nsi yonna ey’e Misiri.
17 Ne bakola bwe batyo; Alooni n'agolola omukono gwe n'omuggo n’akuba enfuufu y’ensi, ne waba ensekere ku muntu ne ku nsolo; enfuufu yonna ey'ensi n'eba ensekere mu nsi yonna ey'e Misiri.
18 N'abasawo ne bakola bwe batyo n'amagezi gaabwe ag'ekyama balyoke baleete ensekere, naye ne batayinza; ne waba ensekere ku muntu ne ku nsolo.
19 Abasawo ne balyoka bagamba Falaawo nti Eno ye ngalo ya Katonda: Falaawo n'akakanyala omutima gwe, n'atabawulira; nga Mukama bwe yayogera.
20 Mukama n'agamba Musa nti Golokoka ku nkya mu matuluutulu oyimirire mu maaso ga Falaawo; laba, afuluma okugenda ku mazzi; omugambe nti Bw'atyo Mukama bw'ayogera nti Leka abantu bange, bampeereze.
21 Naye bw'otoobaleke, laba, ndikuleetera ebikuukuulu by'ensowera ggwe n'abaddu bo n'abantu bo ne mu nnyumba zo: n'ennyumba ez'Abamisiri zirijjula ebikuukuulu by'ensowera, era n'ebibanja mwe ziri.
22 Nange ndigyawulako ku lunaku luli ensi ey'e Goseni, abantu bange mwebasula, ebikuukuulu by'ensowera bireme okubeerayo; olyoke omanye nga nze Mukama ali wakati w'ensi.
23 Nange nditeekawo okununula wakati mu bantu bange n'abantu bo: jjo lwe kalibeerawo akabonero kano.
24 Mukama n'akola bw'atyo; ebikuukuulu by'ensowera ne bijja ebizibu mu nnyumba ya Falaawo ne mu nnyumba z'abaddu be : ne mu nsi yonna ey'e Misiri ensi n'efa ebikuukuulu by'ensowera.
25 Falaawo n'ayita Musa ne Alooni, n'ayogera nti Mugende muweeyo saddaaka eri Katonda wammwe mu nsi eno.
26 Musa n'ayogera nti Si kirungi okukola bwe kityo; kubanga tuliwa eky'omuzizo eky'Abamisiri Mukama Katonda waffe: laba, bwe tulimuwa eky'omuzizo eky'Abamisiri mu maaso gaabwe, tebalitukuba amayinja?
27 Ka tugende olugendo olw'ennaku essatu mu ddungu, tuweeyo saddaaka eri Mukama Katonda waffe, nga bw'alitulagira.
28 Falaawo n'ayogera nti Naabaleka; muweeyo saddaaka eri Mukama Katonda wammwe mu ddungu: wabula kino kyokka, temugenda wala nnyo: munsabire.
29 Musa n'ayogera nti Laba nva mu maaso go, ndimusaba Mukama ebikuukuulu by'ensowera biggibwewo eri Falaawo, eri abaddu be, n'eri abantu be, jjo: wabula kino kyokka, Falaawo aleme okweyongera nate okulimba obutaleka bantu, baweeyo saddaaka eri Mukama.
30 Musa n'ava mu maaso ga Falaawo, n'asaba Mukama.
31 Mukama n'akola ng'ekigambo kya Musa; n'amuggirawo ebikuukuulu by'ensowera Falaawo, abaddu be, n'abantu be; ne watasigala n'emu.
32 Falaawo n'akakanyaza omutima gwe omulundi ogwo nate, n'atabaleka abantu.


text:
Luusi
Chapter 3
1 Awo Nawomi nnyazaala we n'amugamba nti Mwana wange, siikunoonyeze kuwummula, obe bulungi?
2 Era kaakano Bowaazi muganda waffe taliiwo gye wabeeranga n'abazaana be? Laba, awewa sayiri ekiro kino mu gguuliro.
3 Kale naaba osaabe amafuta, oyambale ebyambalo byo, oserengete mu gguuliro: naye teweetegeeza eri omusajja oyo okutuusa lw'anaamala okulya n'okunywa.
4 Awo olunaatuuka bw'anaagalamira, wekkaanye ekifo mw'anaagalamira, naawe n'oyingira n'obikkula ebigere bye, n'ogalamira; naye anaakubuulira bw'onookola.
5 N'amugamba nti Byonna by'oyogedde naabikola.
6 N'aserengeta mu gguuliro, n'akola nga byonna bwe bibadde nnyazaala we by'amulagidde.
7 Awo Bowaazi bwe yamala okulya n'okunywa, omutima gwe nga gusanyuse, n'agenda okugalamira ku mabbali g'entuumo y'eŋŋaano: n'ajja ng'asooba, n'abikkula ku bigere bye n'agalamira.
8 Awo olwatuuka mu tumbi omusajja n’atya ne yeekyusa era, laba, omukazi ng'agalamidde ku bigere bye.
9 N'ayogera nti Ggwe ani? N'addamu nti Nze Luusi omuzaana wo: kale bikka ekyambalo kyo ku muzaana wo; kubanga oli mununuzi wange.
10 N'ayogera nti Oweebwe Mukama omukisa, mwana wange: olaze ekisa ekisinga obungi enkomerero okukira olubereberye, kubanga togobereranga balenzi, oba baavu oba bagagga.
11 Ne kaakano, mwana wange, totya; naakukola byonna by'oyogera: kubanga ekibuga kyonna eky'abantu bange bamanyi ng'oli mukazi mwegendereza.
12 Era kaakano kya mazima nga nze mununuzi wo: naye waliwo omulala ansinga nze oluganda.
13 Beera wano ekiro kino, awo olunaatuuka enkya bw'anaakukolera emirimu egy'oluganda, kale, akole emirimu egy'oluganda: naye bw'atakkirize kukukolera mirimu gya luganda, kale nze ndikukolera emirimu egy'oluganda, nga Mukama bw'ali omulamu: galamira okeese obudde.
14 N'agalamira ku bigere bye okukeesa obudde: n'agolokoka omuntu nga tannayinza kwekkaanya munne. Kubanga yayogera nti Kireme okumanyibwa ng'omukazi ono azze mu gguuliro.
15 N'ayogera nti Leeta omunagiro gw'oyambadde, ogukwate; n'agukwata: n'agera ebigero mukaaga ebya sayiri, n'abimutikka: n'agenda mu kibuga.
16 Awo bwe yatuuka eri nnyazaala we, n'ayogera nti Ggwe ani, mwana wange? N'amubuulira byonna omusajja by'amukoledde.
17 N'amugamba nti Ebigero bino omukaaga ebya sayiri abimpadde; kubanga ayogedde nti Togenda eri nnyazaala wo nga tolina kantu.
18 N'alyoka agamba nti Tuula ng'osirika, mwana wange, okutuusa lw'olimanya ebigambo gye birikkira; kubanga omusajja oyo tajja kuwummula okutuusa lw'anaamalawo ekigambo kino leero.


text:
Abazadde b’essomero lya St Henry’s Girls SS Buyege balumbye omukulu w’essomero lino nga baagala abannyonnyole bulungi lwaki ebimu ku by’ava mu bibuuzo by’abayizi baabwe tebabifunanga.
Abazadde n’abayizi abakoseddwa batubuliidde nti buli lwebakima ebyava mu bigezo abakulu babazza mu tunaabalaba enkya tunaabalaba luli.
Kitegerekeese nti abakulira essomero lino baliko abayizi bebagaana okutuliira mu linnya ly’essomero lino olw’ebigambibwa nti bbo baali tebayinza kuyitira ku muttiindo essomero lye gwetaaga.


text:
Bya EDWARD SSERINNYA
KUBAMU akafaananyi nga ku Ssekukkulu eno ebindabinda tolidde ku ttooke! Nga mu lusuku wadde ka mukubyakkonde tokalina kubanga ebitooke byonna byakala!
Amatooke y'emu ku mmere esinga okwettanirwa wano mu Uganda, endala egigobereza kuliko muwogo ne kasooli.
Bangi naddala mu Buganda n'ebuvanjuba bwa Uganda bw'atalya ku ttooke awulira ng’atalidde mmere.
Bw’oba omu ku bawoomerwa ettooke kwata ku ttama kuba akabi kaalabise dda! Mu kiseera kino obulwadde bwa kiwotokwa obusinga okutawaanya ebitooke bubunye buli wamu nti abakugu batandise okweraliikirira nti ebitooke byandisaanirawo ddala!
Akawuka ka kiwotokwa kasobola okulya olusuku lwonna ne luggwaawo awatali kusosola bugazi bwa lusuku era kalya buli kika kya kitooke.
Okuva mu 2001 akawuka kano lwe kaazingako Uganda, ebitundu nga Masaka, Kiboga, Luweero n'ebirala abalimi baayo bakaasimula bugolo era bangi kubo eby'okulima amatooke baabivaako dda! E Buvanjuba bwa Uganda baali bakuba gudiikudde, wabula emyaka ng’esatu emabega akawuka kaabazinda era kabakekemya bukoko.
Ebyo byandibadde awo ng'akawuka kano kaliko eddagala oba oli awo omulimi yandikanyizza kufuuyira, naye tekalina ddagala era amagezi ge bakuwa singa okalaba ku kitooke kusigulawo kikolo kyonna okyokye n'oluvannyuma oyiseewo akabanga osimbe ekikolo ekirala.
Naye n'omulimu gw'osigula ebitooke si mwangu, ate abalimi abamu balemwa okwekuuma ebikozesebwa mu nnimiro gamba ng’enkumbi, ejjambiya, obwambe, ebiwabyo n'ebikozesebwa ebirala. Kino nakyo abalimi batono abakikola ate abamu era babisobya ne basigala nga batambuza obulwadde mu nnimro.
Abamu bafubye okwerinda obulwadde mu nsuku zaabwe, naye ate balirwana bbo ne basigala nga tebalina kye bakozeewo kulwanyisa biwuka, era ekiddako kiwuka kutambula nga kiva ewa muliraanwa nga kidda mu lusuku oluyonjo era ne bamaliriza nga bakotokedde busa!
Ate oli akubuuza nti akawuka akatambuzibwa obuswera olwo okalwanyisa otya? Kale byonna kati ensuku zisigaddewo ku Bwakatonda! Wabula kubamu akafaananyi omuntu alina yiika egendamu ebikolo 450, nga buli mwezi osigulayo ebikolo 5, olwo omwaka onooba osigudde bimeka?
Kino kitegeeza nti ku myaka egitasukka mukaaga olusuku ojja kuba olumazeewo, nga tolutemamu mmere wabula osigula akawuka nga kakuli bubi! Emyaka nga 50, wandyesanga ng’okulya ku ttooke kifuuse kizibu ate nga lya bbeeyi nnyo singa tewabaawo kikolebwea mangu.
Ettooke nga lisaanikiddwa mu sseppiki
Eddagala eritta akawuka libuze
Dr. Andrew Kiggundu, omu ku banoonyereza ku bitooke e Kawanda, agamba: Eddagala eritta akawuka akakaza ebitooke likyatulemye okuzuula, wabula mu kiseera kino tumaze okuunoonyereza ne tufuna endagabutonde (ggiini) okuva mu kaamulali ne tuzissa mu bitooke.
Ebitooke bye bimu tubiteekamu n’akawuka ka kiwotokwa, ng’ekigendererwa nti singa olusuku lukwatibwa akawuka ne kasanga nga munda mu kitooke mulimu akawuka akaasookamu, kiba kizibu ekitooke ekyo okukosebwa ennyo. Wabula twesanze ng’era waliwo ebitooke ebifa wadde tubikozeeko bwe tuti!
Ekibi kiri nti ebitooke bino birina kukoma ku kubinoonyerezaako tebisobola kutuuka ku balimi, kubanga enkola ey’okusimbuliza ggiini okugiggya mu kaamulali okugissa mu bitooke byaffe Ebiganda ebyakozesebwa tekkirizibwa mu Uganda kuba tewali tteeka.
N’olwekyo ebitooke ebigumira kiwotokwa okusobola okubizaazaamu okusobola okutuuka ku balimi, etteeka lino kati eriri mu Palamenti lirina kusooka kuyita.
Ebitooke okufa n’okubitabulamu kamyu bisigalewo oyagala ki?
Akulira okunoonyereza ku bitooke e Kawanda Dr. Jerome Kubiriba agamba: Kinneewuunyisa ababaka ba Palamenti abamu okugamba nti bagenda kwebuuza ku balonzi baabwe basobole okuyisa etteeka lino! Kuwabula ki kwe basuubira okufuna mu balonzi nga ne kye bababuuzaako tebakimanyi?
Tebasimbanga ku bitooke oba ensigo ez'ekika kino olwo bagenda kubafunamu ki?Ekikulu mu byonna bbo ababaka balina okutegeera obulungi bwa tekinologiya ono ne bayisa etteeka ku lw’obulungi bw'abantu be bakiikirira, olwo kiyambe abantu okufuna ensigo ennungi kibongere ku bugagga bw'emmere n'ensimbi nga bafunye ebirime ebitatawaanyizibwa buwuka.”
Omu ku bannasaayansi ataayagadde kumwatuukiriza agamba:
Ekimu ku bisibye etteeka lino kwe kuba ng'ababaka abasinga ebintu bya ssaayansi n'ebyobulimi tebabitegeera. Ate tebakoma ku butabitegeera wabula n'okubyagala tebabyagala, kale kino nakyo kifuuse kizibu.
Ababaka bw'obagamba ku bintu by'okusimbuliza ggiini okuva mu kirime ekimu okudda ku kirala, abamu tebabimanyi kale kyewuunyisa abamu obasanga nga bali mu ng’ambo nti ebirime ebigenda okufuluma bya butwa, tebijja kuddamu kusimbibwa n'ebirala ebiringa ebyo ekintu ekitali kituufu.
Mu mbeera eno, Dr. Kiggundu agamba: Singa okusimbuliza kuno kubaawo, tewali kintu kirala kikyuka mu kirime. Ekirime kisigala nga bwe kibadde, mu mpooma, okubala, ebbanga lye kikulira ate mwattu kiyambibwa mu kulwanyisa ndwadde nga n'olumu baba n'obusobozi obukyongeramu vitamiini.
Kyokka James Nabende, omulimi w’olusuku e Butambala agamba nti bwe baali baleeta ebitooke bya FHIA, bwe batyo bwe baayogeranga nti empooma y’emmere tekyuka. “kati FHIA okuggyako ng’enjala ekuluma nnyo toyinza kumufumbamu mmere n’egenda, mpizzi ng’ogenda kugiwa mbizzi n’ebisolo ebirala,” bw’agamba.
Mathias Kasamba, omubaka wa Kakuuto era mmemba ku kakiiko ka palamenti ak'ebyobulimi, obuvubi n'obulunzi agamba: Etteeka lino lisaanye okuyita, wabula wakyaliwo ababaka abamu abalirinako endowooza enkyamu nti oba oli awo tekinologiya ono ayinza okuba ow'obulabe eri abantu ekintu ekitali kituufu.
Ate ekirungi mu byonna kye batya, era y'ensonga lwaki etteeka lijja ndowooza kyandibadde kibawa buvumu kuba ebyo bye balowooza nti bibi etteeka bye ligenda okutunulamu.
Naye singa etteeka lino teriyita si bitooke byokka, wabula Uganda tugenda kufiirwa ebintu bingi mu kwekulaakulanya n'okusobola okulongoosa omutindo gw'ebirime byaffe.
Wabula omubaka omukyala owa disitulikiti y'e Bukomansimbi, Susan Namaganda era nga mmemba ku kakiiko ka palamenti aka ssaayaansi ne tekinologiya kati akalina etteeka lino agamba: Buli Munnayuganda ayagala ensi ye, tasaanye kuwagira tteeka lino kubanga obulabe obulirimu tetujja kubusobola kubufuga nga tumaze okuliyisa.
Mu nsi gye balima emmere eya GMO okugeza nga Amerika emmere eteri ya GMO bagiseera okusinga eya GMO enkolerere.
Lwaki Uganda tetwesiba nnyo ku kulima emmere eyaffe ey’obutonde ne tugaziya akatale kaffe ebweru wa Uganda okusinga okudda ku mmere enkolerere?
Bannasaayansi mu kifo ky'okulowoolereza mu kusimbuliza ggiini, lwaki tebanoonyereza ne bazuula eddagala eritta akawuka akakaza ebitooke?
Etteeka lino nze siraba gye litutwala okuggyako okwongera endwadde nga kookolo, enkulambi mu baana, okuleeta omugejjo ebintu bye tutajja kusobola kulwanyisa nga ne siriimu akyatuzinya ngera.”
Mu supamaketi mulimu ebintu bya GMO kubanga ebintu biva e South Afrika, Asia n'awalala era babirya, sso etteeka bwe liyita bino bya kwekeenneenyezebwa.
Ekirala ababaka abalimu okutya bandibadde batuukirira bannasaayansi ne babannyonnyola bulungi ku nkola y'okusimbuliza ggiini okuva mu kirime ekimu okudda mu kirala.